Τάσος Μπερδέσης: Ελεγαν πως ήταν μπράβος και δεν είχε λεφτά λέει η μητέρα του | Reader\n27/06/2022 - 06:29 Πάτρα: Στον εισαγγελέα η Πισπιρίγκου για Μαλένα, Ιριδα - Πώς θα αμφισβητήσει το πόρισμα που μιλά για δολοφονίες\nΤάσος Μπερδέσης: Ελεγαν πως ήταν μπράβος και δεν είχε λεφτά λέει η μητέρα του\nΕπτά μήνες μετά τη δολοφονία του Τάσου Μπερδέση στη Βάρη, η μητέρα του Γεωργία Μπερδέση δηλώνει πως ο γιος της δεν της είχε πει ποτέ πως δεχόταν απειλές και τονίζει πως θέλει να βρεθεί ο εκτελεστής «που τόλμησε πισώπλατα» να τον σκοτώσει «την ώρα που έσκυψε να ανοίξει το αυτοκίνητό του»\nΕπτά μήνες μετά τη δολοφονία του Τάσου Μπερδέση στη Βάρη, η μητέρα του Γεωργία Μπερδέση δηλώνει πως ο γιος της δεν της είχε πει ποτέ πως δεχόταν απειλές και τονίζει πως θέλει να βρεθεί ο εκτελεστής «που τόλμησε πισώπλατα» να τον σκοτώσει «την ώρα που έσκυψε να ανοίξει το αυτοκίνητό του».\nΔιαβάστε ακόμη: Στάθης Παναγιωτόπουλος: Πήρε προθεσμία για να απολογηθεί τη Δευτέρα - Παραμένει κρατούμενος\n«Γιατί; Έτσι αφαιρούν ζωές;» διερωτήθηκε η κυρία Μπερδέση μιλώντας στο STAR. «Έλεγαν ότι ήταν μπράβος και έπαιρνε λεφτά. Λεφτά δεν είχε ποτέ. Έπαιρνε ένα μεροκάματο, τώρα αν έπαιρνε και κάτι παραπάνω και ήταν ευχαριστημένοι, του έδιναν ψίχουλα... Δεν είχαμε ποτέ λεφτά... Είχε 5 ευρώ και έρχονταν παιδιά που δεν είχαν και τους έδινε. Με ευχαριστούσε και εγώ έδινα και δίνω από το περίσσευμα», είπε η Γεωργία Μπερδέση. Για το πρωινό της 31ης Μαΐου όπου δολοφονήθηκε ο Τάσος Μπερδέσης η κυρία Γεωργία αποκάλυψε: «καθόμουν και έπινα καφέ, μιλούσε με μια φίλη στο σταθερό. Τα βράδια δεν κοιμόμουν, είχα ανησυχία, φοβόμουν. Έβλεπα όνειρα και τα ξέχναγα. Με παίρνει η κόρη μου τηλέφωνο και την ρώτησα αν θα έρθει για καφέ, με έκλεισε. Με πήρε ξανά και μου είπε να μην σηκώσω κανένα τηλέφωνο. Ήρθαν η κόρη και η ανιψιά, ρώτησα τι έγινε, τα «μασούσαν». Ε μετά είπαν πως χτύπησε, πως ήταν 2 και ζει. Μετά δεν θυμάμαι. Φώναζα, έσκουζα, είχα 20 πίεση, δεν έπινα νερό. Ερχόταν κόσμος. Δεν μπορώ να το πιστέψω... Δεν ήθελα να μάθω πως έγινε».\nΌπως ισχυρίζεται, ο Τάσος Μπερδέσης δεν της είχε πει ποτέ πως τον απειλούσαν. «Δεν μπορώ να ξέρω και κάποια στιγμή θέλω να μάθω γιατί το έκαναν. Θυσία γινόταν... Τόσο μίσος, τόση κακία. Τώρα θα πήγαινε στους Ολυμπιακούς και δεν το ήθελαν; Πάντα κάτι θα βρίσκανε, κάτι θα γινόταν να τον κατηγορούν. Με το παιδί που έχασε τη ζωή του πάνω στην πάλη, το είχε μια ζωή μαράζι, του είχε στοιχίσει. Είχε πέσει ψέμα. Παιδιά ξέρανε ότι είχε τρακάρει με μηχανάκι και τους λέγαμε να πουν την αλήθεια. Μόλις τελείωσε το δικαστήριο το είπανε. Τον φώναζαν φονιά, δεν τον στηρίξανε και το δικό μου το παιδί μαράζωνε», ανέφερε η Γεωργία Μπερδέση.\nΓια τους 3 μήνες που έμεινε στη φυλακή: «δεν μου είπε κάτι, μόνο ότι ήταν αθώος και δεν είχε κάνει κάτι. Δεν μπορώ να καταλάβω. Αντιζηλία; Τον μισούσαν τόσο πολύ; Θέλω να με κοιτάξουν και να μου πουν γιατί». «Στο μνήμα δεν πήγαινα, δεν ήθελα να βλέπω το χώμα. Όταν το έφτιαξαν πήγα. Ο λεβέντης μου να είναι στο χώμα...», ανέφερε η κυρία Μπερδέση. «Στον χαρακτήρα έμοιαζε σε εμένα. Το έπαιζε σκληρός για να μην στεναχωριόμαστε. Στεναχωριόταν πολύ. Το έπαιζε ότι δεν τρέχει τίποτα αλλά καταβάθος πόναγε», είπε η κυρία Γεωργία. «Ο γιος μου ήταν άρχοντας σε όλα του. Ήταν το στήριγμα όλων. Τα πλήρωνε όλα, καμάρωνα και καμαρώνω ακόμα. Εκεί που είναι τώρα είναι άρχοντας γιατί αγάπαγε, δεν μισούσε» ενώ «είχε κάνει θυσίες και δεν εκτιμήσανε τίποτα. Εκανε αυτή τη δουλειά; Δεν είχε τίποτα, 500 ευρώ στο βιβλιάριό του. Παιδί ήταν, είχε βαρέσει δεν ήθελε την αδικία».\n«Από μικρό πήγαινε στην εκκλησία, ήθελε να γίνει παπάς. Ήταν ταλαιπωρημένο από 13 ετών πήγε για δουλειά, δεν ήθελε τα γράμματα. Δούλευα και εγώ και έπρεπε να είναι κάπου για να μην γυρίζει. Τον έπαιρνα το πρωί στις 6 που πήγαινα βιοτεχνία. Ο Τάσος δούλευε στα λεωφορεία, καθάριζε και σκούπιζε. Μαζεύαμε τα λεφτούλια του και με τον πρώτο μισθό έβαλε γραμμάτιο και μου πήρε σκούπα», σημείωσε η Γεωργία Μπερδέση.\nΤΑΣΟΣ ΜΠΕΡΔΕΣΗΣ ΔΟΛΟΦΟΝΙΑ ΒΑΡΗ


ΑΓΙΟΣ ΙΩΑΝΝΗΣ ΑΝΩ ΛΙΟΣΙΩΝ: ΙΕΡΑ ΜΟΝΗ ΑΓΙΟΥ ΙΩΑΝΝΟΥ ΤΟΥ ΘΕΟΛΟΓΟΥ\nΓια την Ιερά Μονή Αγίου Ιωάννου του Θεολόγου δεν έχουμε πολλά ιστορικά στοιχεία. Εκ τούτου δεν γνωρίζουμε την ακριβή ημερομηνία ιδρύσεως της. Τα επίσημα σωζόμενα κείμενα ανάγονται στον 18 αιώνα όμως χωρίς να υπάρχουν οι απαραίτητες αποδείξεις ενδέχεται η δραστηριότητα του μοναστηριού να υφίσταται από το 1615.\nΤο παλαιότερο έγγραφο της μονής είναι η «κόπια» του ηγουμένου του μοναστηριού Σεραφείμ με ημερομηνία 1734.\nΤο 1841 ο αγωνιστής του 1821 Κωνσταντίνος Λιόσης σε μαρτυρική κατάθεση του αναφέρει ότι υπηρέτησε στη Μονή πριν από 50 χρόνια δηλαδή το 1791.\nΤο 1811 διασώζεται συνεταιριστικό συμφωνητικό της Μονής που επικυρώνεται με δύο τουρκικά ταπιά μεταγενέστερα.\nΤο 1815 ο Γάλλος φιλέλληνας Φραγκίσκος Πουκεβίλ, πρόξενος στην αυλή του Αλί Πασά στα Γιάννενα, περιηγήθηκε ολόκληρο τον Ελληνισμό. Στις περιηγήσεις του περιλαμβάνεται και η διαδρομή από την Αθήνα στη Χασία όπου σημειώνει σταθερά σημεία όπως ο Κηφισός, το χωριό Καματερό και άλλα. Στο κείμενο του αναφέρει «…τα χωρία Δρογομάνο, Κορίτσα και ένα μοναστήρι του Αγίου Ιωάννου είναι τα κυριότερα μέρη που επισημαίνει κανείς προτού φτάσει στην Καστιά», όπως παραφθαρμένα ονομάζει τη Χασιά.\nΤο 1889 ο Δ.Καμπούρογλου έγραψε την ιστορία των Αθηναίων και μεταξύ των Ιερών Μονών της Αττικής αναφέρει ότι «… εις τα Άνω Λιόσια κείται Παλαιομονάστηρον τιμώμενον επ’ ονόματι του Αγίου Ιωάννου του Θεολόγου».\nΛόγω της γεωγραφικής θέσης της η Μονή κατά την περίοδο αυτή διαδραματίζει σημαντικό ρόλο.\nΑναρτήθηκε από ΑΓΙΟΣ ΙΩΑΝΝΗΣ Ο ΘΕΟΛΟΓΟΣ στις 7:43 π.μ.


Τρίτη, 10 Μαΐου 2022 13:53\nΤο «Ατσάλι» της Ρόνα Μονρό, με πρωταγωνίστρια τη Γιασεμί Κηλαηδόνη, παρουσιάζεται στο Θέατρο «Μεταξουργείο» [Ακαδήμου 14, Αθήνα].\nΤι μπορεί να οδηγήσει μια γυναίκα στον φόνο; Τι μπορεί να οδηγήσει μια γυναίκα να σκοτώσει τον άντρα της; Μπορεί μια κόρη να κατανοήσει και να συγχωρέσει τη μάνα της για τον φόνο του πατέρα της;\nΑυτά είναι τα ερωτήματα, στα οποία προσπαθεί να απαντήσει η συγγραφέας Ρόνα Μονρό στο έργο της, που θα παρουσιαστεί για 20 μόνο παραστάσεις, σε σκηνοθεσία της Νάντιας Φώσκολου. Η απάντηση δεν είναι πάντα ούτε εύκολη, ούτε η αναμενόμενη.\nΔιεισδύει στις προσωπικές σχέσεις, στη σχεδόν αδιόρατη διαφορά ανάμεσα στη σχέση της αγάπης και της επιβολής εξουσίας. Μας βοηθά να δούμε τα όριά μας, τις πιο σκοτεινές πλευρές του εαυτού μας και να διερευνήσουμε αν είμαστε ικανοί να τις ελέγξουμε. Γιατί τότε μόνο μπορούμε να πούμε ότι είμαστε ώριμοι άνθρωποι, έτοιμοι ν’ αποδεχθούμε τον εαυτό μας και τους άλλους.\nΜε την πρωταγωνίστρια, ηθοποιό Γιασεμί Κηλαηδόνη είχαμε τη χαρά να μιλήσουμε.\nΚάποια συναισθήματα που σας προκάλεσε η επαφή με το κείμενο της Μονρό; Και τι χρειάστηκε να κάνετε για να μπείτε στην ψυχοσύνθεση της ηρωίδας σας;\n«Η αξία του κειμένου της Μονρό είναι ότι δεν εκβιάζει συναισθήματα, αλλά με μια υπόγεια και ανατρεπτική δύναμη σε κάνει να αισθανθείς αλλά, κυρίως, να σκεφτείς το αδιέξοδο στο οποίο οδηγούνται συχνά οι ανθρώπινες σχέσεις, πράγμα που οδηγεί σε ακραίες καταστάσεις.\nΌσο για την ψυχοσύνθεση της ηρωίδας μου, έκανα αυτό που καλούμαστε κάθε φορά να κάνουμε οι ηθοποιοί προσεγγίζοντας έναν ρόλο, δηλαδή να βρούμε στον ψυχισμό μας αντιστοιχίες με τα συναισθήματα των ηρώων που ερμηνεύουμε».\nΗ ισοβίτισσα Φέι, η ηρωίδα την οποία ενσαρκώνετε, εκτίει την ποινή της σε φυλακή υψίστης ασφαλείας μετά τη δολοφονία του άντρα της. Τελικά, ποιο μπορεί να είναι τι αίτιο, το κίνητρο που οδηγεί μια γυναίκα σε φόνο και δη του συζύγου της;\n«Η “ασφυξία” που οδηγεί η επιβολή κάθε είδους βίας».\nΜπορεί μια κόρη, με το πέρασμα του χρόνου, να συγχωρέσει τη μάνα της για τον φόνο του πατέρα της;\n«Εξαρτάται από τους λόγους, οι οποίοι οδήγησαν τη μητέρα στον φόνο».\nΕπηρέασε τον τρόπο με τον οποίο προσεγγίσατε την ηρωίδα σας το γεγονός ότι είστε και η ίδια μητέρα;\n«Ναι, και ειδικά το γεγονός ότι η κόρη μου βρίσκεται περίπου στην ηλικία που είχε η κόρη της ηρωίδας όταν η μητέρα της διέπραξε τον φόνο».\nΟι ήρωες καλούνται να δουν τις πιο σκοτεινές πλευρές του εαυτού τους και να διερευνήσουν αν μπορούν να τις ελέγξουν. Εσείς πώς διαχειρίζεστε δικές σας σκοτεινές πλευρές;\n«Προσπαθώ να τις βγάλω στο φως, μέσα από την τέχνη του ηθοποιού...»\nΤο «Ατσάλι» εστιάζει και στο ίδιο το σωφρονιστικό σύστημα. Πόσο επηρεάζουν οι «νόμοι της φυλακής» τους χαρακτήρες του έργου -εργαζομένους, επισκέπτες και έγκλειστους;\n«Εκτός από την προφανή ιεραρχία και εξουσία που επιβάλλει το σύστημα, το έργο εστιάζει και στην άσκηση εξουσίας σε προσωπικό επίπεδο και στην ψυχολογική διαχείριση προσωπικοτήτων από άτομο σε άτομο μέσω της τριβής τους με το σωφρονιστικό σύστημα αλλά και μεταξύ τους».\nΗ πλοκή εκτυλίσσεται σε μια φυλακή, κάπου στη Σκωτία. Την ίδια στιγμή το Ευρωπαϊκό Δικαστήριο Δικαιωμάτων του Ανθρώπου καταδικάζει την Ελλάδα για τις συνθήκες στις φυλακές, όπως εκείνη του Μαλανδρίνου. Είμαστε μια κοινωνία τιμωρητική;\n«Το σωφρονιστικό σύστημα δεν πρέπει να είναι τιμωρητικό· οφείλει να είναι υποστηρικτικό γιατί τότε μόνο έχει αποτελέσματα».\nΈχουμε την τάση να καταδικάζουμε ανθρώπους πολύ πριν τους καταδικάσει η δικαιοσύνη. Γιατί θεωρείτε πως συμβαίνει αυτό και τι ρόλο έχουν παίξει τα social media;\n«Οι άνθρωποι, δυστυχώς, με αυτόν τον τρόπο, βρίσκουν την ευκαιρία να εκτονώσουν τα προσωπικά τους συναισθήματα οργής και ανικανοποίητου, που έχουν συσσωρεύσει στη διάρκεια της ζωής τους και βρίσκουν αυτήν την ευκαιρία μέσω εύκολου βήματος καταγγελίας που δίνουν τα social media».\nΣυγγραφέας: Ρόνα Μονρό\nΕρμηνεύουν: Γιασεμί Κηλαηδόνη, Κατερίνα Παπαδάκη, Ανδρέας Κωνσταντινίδης, Ασπασία Μπατατόλη. Προβολή και επικοινωνία: Βάσω Σωτηρίου-We Will\nΗμέρες και ώρες παραστάσεων: Κάθε Τετάρτη, Πέμπτη, Παρασκευή και Σάββατο στις 9 μ.μ. και Κυριακή στις 8 μ.μ. Διάρκεια: 105΄ (χωρίς διάλειμμα).\nSOCIAL MEDIA ΕΠΙΛΟΓΕΣ ΣΥΝΤΑΞΗΣ ΘΕΑΤΡΙΚΕΣ ΠΡΕΜΙΕΡΕΣ ΘΕΑΤΡΟ ΣΥΝΕΝΤΕΥΞΕΙΣ


» January favourites\nΕίμαι από εκείνους που στα 16 προωθούσαν τα μηνύματα που “αν δεν τα έστελνες κάτι πολύ κακό θα συνέβαινε” (και μάλιστα σε περισσότερους από όσους έπρεπε για να είμαι σίγουρη ότι απέκλεισα κάθε πιθανότητα) ενώ ενήλικη πια, εξακολουθώ να μην περνάω κάτω από σκάλες, να μην τσουγκρίζω με νερό και να μην χαρίζω κολώνιες.\nΌπως εύκολα καταλαβαίνετε, όταν ανέβασα το βίντεο με όλα εκείνα τα προϊόντα που δεν αγάπησα (θα το δεις εδώ), μέσα μου κάτι με τρόμαζε. “Κι αν είναι γρουσουζιά;” σκεφτόμουν. Έπρεπε λοιπόν να αλλάξω την αρνητική ενέργεια του βίντεο, και να ‘μαι σήμερα, εδώ, επαναφέρω την τάξη στο σύμπαν, δείχνοντάς σας προϊόντα που δοκίμασα και αγάπησα ΠΟΛΥ. <3\nΌπως τα Digestive είναι απαραίτητα για τη βάση του Cheesecake, έτσι αυτή η παλέτα είναι απαραίτητη για τη βάση του μακιγιάζ. Το πράσινο χρώμα σβήνει τις κοκκινίλες στο πρόσωπο (πχ κοντά τη μύτη ή στο πηγούνι). Tip για να το θυμάσαι: το πράσινο και το κόκκινο είναι εχθροί (βλέπε Παναθηναϊκός-Ολυμπιακός), άρα το πράσινο χρησιμοποιείται σε κοκκινίλες. (με παρόμοιο τρόπο έμαθα κάποτε Αγγλικά). Το μοβ δίνει φως στην επιδερμίδα και οι 3 πιο nude-μπεζ αποχρώσεις καλύπτουν μαύρους κύκλους κ.λπ., ενώ χρειάζεσαι ελάχιστη ποσότητα από το καθένα για το μέγιστο, το τέλειο, το “τι έχεις κάνει στο πρόσωπό σου” αποτέλεσμα.\nΠέρασα όλη μου τη ζωή χρησιμοποιώντας το Liposan κεράσι, για να φτάσω σήμερα, στα 30 μου, να ανακαλύψω το Blackberry Shine. #χαμένοςχρόνος\nΕίναι το πιο τέλειο χρώμα που μπορούν να έχουν τα χείλη, ενώ ταυτόχρονα τα ενυδατώνει και τα κάνει λαμπερά και τι να λέμε, Liposan είναι, και το σλόγκαν “μετά το ποπ δεν έχεις στοπ” λανθασμένα ανήκει στα pringles, θα έπρεπε να είναι των Liposan μιας και αν βάλεις μια φορά μετά βάζεις ΣΥΝΕΧΕΙΑ.\nΠόσο καιρό ψάχνω μπορντό μάσκαρα που να φαίνεται μπορντό όχι μόνο στη συσκευασία αλλά και στις βλεφαρίδες; Ρητορικό το ερώτημα, ψάχνω πολύ καιρό και τέλος καλό όλα καλά, αφού απέτυχαν από Kiko έως και YSL, βρήκα αυτή, από την Clinique που ναιιιι, είναι 100% μπορντό! Δίνει όγκο και μήκος αλλά δίνει χρώμα, μην το ξεχνάμε αυτό!\nNYX Cosmic Metals Lip Speed of light\nΦτιάξε την εικόνα: βρίσκομαι στα NYX, είμαι περικυκλωμένη από κραγιόν, ρουζ, σκιές, πούδρες κ.λπ και αισθάνομαι αβοήθητη στην τοποθεσία Θεσσαλονίκη. Και το μάτι μου πέφτει σε αυτό το τέλειο προϊόν, το Speed of light, που είναι σαν υγρό μέταλλο, και δίνει στα χείλη ένα πολύ ωραίο χρυσαφί χρώμα. Προσωπικά μου αρέσει να το φοράω ταμποναριστά για πιο ήσυχο, καθημερινό αποτέλεσμα (θα επανέλθω με swatch σε full review για NYX)\nΕνός λεπτού σιγή για όσα λεπτά/ώρες/μέρες χάθηκαν, ψάχνοντας μια ενυδατική που να δίνει λάμψη. Είμαι ορκισμένη εχθρός του ματ και αυτή η κρέμα μου αρέσει τόσο πολύ που κάνει το δέρμα να ακτινοβολεί. Η σειρά Lumiere έχει και serum, αλλά αν πρέπει να πάρεις ένα προϊόν, δοκίμασε οπωσδήποτε την κρέμα!\nΘυμάσαι που μου είχε σπάσει μια σκιά ενώ σας την έδειχνα on camera; (Kind reminder, εδώ). Λίγα λεπτά αργότερα έσωσα τη ζωή της- την πίεσα ξανά στη συσκευασία όπως γράφει στο site των Colourpop- και μετά αγαπηθήκαμε και ορκιστήκαμε σε αιώνια αγάπη και αφοσίωση.\nΑυτά! Με ειδοποιούν από το κοντρόλ ότι τώρα επανήλθε η ισορροπία στο σύμπαν, το καλό θα νικήσει και ότι μπορούμε να συνεχίσουμε τη ζωή μας κανονικά!\nΥ.Γ Δεν είχα παρατηρήσει ποτέ ότι το πηγούνι από το πηρούνι διαφέρουν μόνο σε ένα γράμμα.\nclinique μάσκαραdarphin lumiereliposanliposan blackberryNYX καλλυντικά\nτέλεια, τα θέλω όλα!ιδίως με τη μπορντό μάσκαρα έχω φάει κι εγώ κόλλημα και ψάχνω εναγωνίως\nΤι ωραία που τα λες όλα ! το ‘χεις μπράβο σου ! μ’αρέσει πάρα πολύ ο τρόπος που ”μεταπηδάς” από το ένα θέμα στο άλλο και βρίσκω τα όσα μας γράφεις πολύ χρήσιμα. Συνέχισε έτσι!\n<3 Σε ευχαριστώ πάρα πολύ!! Χαίρομαι πολύ!!\nΕγώ είμαι ορκισμενη εχθρός του ότι γυαλίζει λόγω λιπαρου δέρματος !!Ψαχνω πάντα κρέμες με spf και ματ !!Ολα ματ !!\nΤο πρωί λοιπόν άλλαξα σελίδα στο ημερολόγιο που σας έδειξα και εδώ και η σημερινή ερώτηση δεν μπορούσε να μείνει...


Κωνσταντίνος Ασπιώτης: O ρατσισμός με εξουθενώνει. Πώς γίνεται να μην βλέπεις τους ανθρώπους ως ανθρώπους; | BOVARY\nΦωτογραφία: Φωτογραφία: Πάνος Μάλλιαρης\nΟ Κωνσταντίνος Ασπιώτης ποτέ μέχρι σήμερα δεν είχε πρόβλημα με την αλλαγή. Νιώθει οικεία μαζί της γιατί από πολύ νωρίς την είχε στη ζωή του. Πλέον την αναζητά συνεχώς γιατί ξέρει ότι μόνο εκείνη τον εξελίσσει. Οταν τον ακούς να μιλά καταλαβαίνεις ότι έχεις να κάνεις με έναν άνθρωπο που συνεχώς ανακαλύπτει τον εαυτό του, αμφιβάλλει γι'αυτό που παρουσιάζεται ως πραγματικότητα, δεν προσπερνά εύκολα τις λέξεις και σκέπτεται πολύ -ίσως παραπάνω κι από όσο αντέχει. Όλα τα παραπάνω του ζητούν να κάνει και οι χαρακτήρες που υποδύεται γιατί μόνο έτσι θα καταφέρει να βρει την αλήθεια τους.\nΟ ηθοποιός, λίγο πριν την πρεμιέρα της παράστασης «Δάφνες και Πικροδάφνες» σε σκηνοθεσία Πέτρου Φιλιππίδη, μας αφηγήθηκε τη ζωή του διαλέγοντας τις στιγμές που δύσκολα θα ξεχάσει.\nΓεννήθηκα στη Θεσσαλoνίκη και έμεινα εκεί μέχρι τα 8 μου χρόνια. Εχω έναν αδελφό τρία χρόνια μικρότερο.\nΟι γονείς μου ήταν δημόσιοι υπάλληλοι, έκαναν την προσπάθειά τους και τα πρώτα χρόνια της ζωής μου πήγαινα σε ιδιωτικό σχολείο. Μετά μετακομίσαμε στα Γιάννενα και πήγα σε δημόσιο. Κλήθηκα, λοιπόν, να προσαρμοστώ σύντομα σε νέες συνθήκες. Κάτι που με χαρακτηρίζει από την παιδική μου ηλικία μέχρι σήμερα είναι ότι ποτέ δεν είχα πρόβλημα με την αλλαγή. Δεν είχα πρόβλημα να αφήνω την ασφάλειά μου, να ανακαλύπτω διαφορετικά πράγματα και να γνωρίζω νέο κόσμο. Θεωρώ ότι εκείνα τα χρόνια –μέχρι δηλαδή και τα τέλη του Γυμνασίου- διαμορφώθηκα ως άτομο. Ως παιδί δεν έμενα ποτέ μέσα στο σπίτι. Μου άρεσε το παιχνίδι έξω στις αλάνες αλλά και οι κασέτες. Να και μια ανάμνηση που ανασύρω για πρώτη φορά στη ζωή μου με αφορμή αυτή τη συνέντευξη: θυμάμαι να γράφω ολόκληρες «ραδιοφωνικές» εκπομπές σε κασέτες.\nΕίχα πάντα αυτοπεποίθηση. Πήγαινα στις οντισιόν με αέρα «Ήρθα για να συνεργαστούμε»\nΕίμαι μεγαλωμένος με πολλή αγάπη κι αυτό θεωρώ ότι είναι η Νο1 προϋπόθεση για να γεμίσει ένα παιδί με αυτοπεποίθηση και να προχωρά στη ζωή χωρίς ανασφάλεια. Οι γονείς μου μού προσέφεραν ισορροπία και αυτή ακόμα υπάρχει στις σχέσεις μας. Δεν είμαι ούτε «μαμάκιας», ούτε «μπαμπάκιας». Ξέρω τα πράγματα τα πράγματα που με ενοχλούν σε αυτούς τους δύο ανθρώπους αλλά κι αυτά που εκτιμώ.\nΜια παράσταση που είδα στη Θεσσαλονίκη ήταν η αφορμή για να καταλάβω πού έπρεπε να διοχετεύσω την ενέργειά μου στη ζωή. Έπαιζε η Λυδία Φωτοπούλου, ο Δημήτρης Καταλειφός και ο Δημήτρης Ναζίρης. Ήταν η «Νόρα» του Ίψεν σε σκηνοθεσία Νικαίτης Κοντούρη. Είπα να δώσω στο Κρατικό. Εκείνη την εποχή δούλευα σε ταβέρνα. Προετοιμάστηκα μόνος μου για τις εξετάσεις. Ο διευθυντής της σχολής μου, μού εκμυστηρεύτηκε ότι είπαν για μένα όταν με είδαν να παίζω για πρώτη φορά «Αυτός ή καλός είναι ή είδε φως και μπήκε». Γρήγορα κατάλαβα ότι η απόφασή μου ήταν η σωστή γιατί αυτό μου ταίριαζε να κάνω. Τότε ήταν που άρχισα να κάνω συνειδητά πράγματα για μένα και να καλλιεργώ τον εαυτό μου. Μπήκα στη σχολή και ανακάλυψα έναν υπέροχο κόσμο που διψούσα να μάθω όσα περισσότερα μπορούσα. Εκεί μας έμαθαν να είμαστε ηθοποιοί όχι πρωταγωνιστές. Ένα πέρασμα από την σκηνή είναι εξίσου σημαντικό με έναν πρωταγωνιστικό ρόλο. Υπάρχει λόγος που το κάνεις. Από κάπου έρχεσαι και κάπου πας.\nΕίχα πάντα αυτοπεποίθηση. Πήγαινα στις οντισιόν με αέρα «Ηρθα για να συνεργαστούμε». Υπάρχουν στιγμές που μπορεί να κουράζομαι αλλά ποτέ δεν σκέφτηκα να αφήσω αυτή τη δουλειά.\nΤαλέντο θεωρώ ότι είναι η φυσική τάση του ανθρώπου να κάνει κάποια πράγματα εύκολα. Για παράδειγμα, εγώ ζωγραφίζω καλά αλλά είναι κάτι που δεν έχω διδαχθεί. Δεν είναι, όμως, τίποτα από μόνο του το ταλέντο, πρέπει να το καλλιεργήσεις. Πιστεύω περισσότερο στη δουλειά και λιγότερο στο ταλέντο.\nΠροσπαθώ να τα έχω καλά με τον εαυτό μου. Δεν μπορώ να σου πω ότι είμαι εντελώς ήρεμος. Γιατί αν ήμουν εντελώς καλά δεν θα είχα αυτόν τον φόβο θανάτου που έχω. Είναι κάτι το οποίο δουλεύω. Δεν τον είχα παλαιότερα αλλά είμαι πια σε μια ηλικία που μπορώ να το παραδεχτώ. Μου βγαίνει σε διάφορες φάσεις της ζωής μου ακόμα και στη δουλειά.\nΦοβάμαι μην πεθαίνω εγώ, όχι τόσο να μην χάσω τους άλλους –που και πάλι είναι πολύ σημαντικό αυτό, φοβερό. Φοβάμαι πολύ και τις αρρώστιες και μιλάω και με γιατρούς τακτικά. Το έχω από μικρός αυτό. Πχ. ήμουν μικροβιοφοβικός. Θυμάμαι να είμαι 10 χρόνων και να καθαρίζω το πιρούνι 40 φορές με οινόπνευμα. Όσο μεγαλώνει ο φόβος του θανάτου μεγαλώνει και ο φόβος για τις αρρώστιες.\nΟ ρατσισμός με εξουθενώνει. Δεν μπορώ να διανοηθώ ότι υπάρχουν άνθρωποι που δεν βλέπουν τους ανθρώπους σαν ανθρώπους\nΠροσπαθώ, όσο μπορώ να είμαι καλός άνθρωπος και να διώχνω τα αρνητικά συναισθήματα. Αν αντιληφθώ τοξικότητα από άλλους ανθρώπους δεν τους έχω στη ζωή μου. Δεν είναι βέβαια εύκολο αυτό για μένα γιατί έχω συνηθίσει να κατανοώ τους ανθρώπους.\nΗ σχέση μου με την πολιτική είναι σε βρεφικό στάδιο. Αντιλαμβάνομαι αρκετά καλά πολλά πράγματα γιατί έχω διαβάσει ιστορία. Βλέπω ότι επαναλαμβάνονται πολλά. Νιώθω ότι είναι πολύ δύσκολο να αλλάξουν τα πράγματα και κάθε φορά που γίνεται κάτι καλό προς μια θετική κατεύθυνση, χαίρομαι. Από την άλλη, αντιλαμβάνομαι ότι μόνο με τις συλλογικότητες μπορούμε να αλλάξουμε τα πράγματα, όμως, για να συμβεί αυτό πρέπει ο καθένας να προσπαθεί σε ατομικό επίπεδο. Θα ήθελα να προσπαθώ να ορθώνω ανάστημα, να λέω τη γνώμη μου.\nΟ ρατσισμός με εξουθενώνει. Δεν μπορώ να διανοηθώ ότι υπάρχουν άνθρωποι που δεν βλέπουν τους ανθρώπους ως ανθρώπους, αλλά σαν πράγμα και σαν κάτι υποδεέστερο.\nΣε όλο αυτό που ζούμε και έχει δημιουργηθεί, ας αντιμετωπίζουμε τους ανθρώπους με αγάπη, αλληλεγγύη και κατανόηση και λίγο να εξαλείψουμε την κακία. Κι αν μπορούμε να χαμογελάσουμε, τουλάχιστον ας μην το γυρνάμε σε κακία.\nΜπορεί να έχω μεγαλώσει σε μια χώρα που έχει την οικογένεια πυλώνα της –μαζί με την «πατρίδα» και την «θρησκεία»- και απόλυτα την σέβομαι, αλλά δεν θεωρώ την δημιουργία της ως κάτι απαραίτητο. Μπορεί κάποιος να δημιουργεί «οικογένειες» παντού με τους ανθρώπους που νιώθει κοντά του. Αν κάποιος συγγενής μου έβλαπτε έναν φίλο μου, εγώ θα έπαιρνα το μέρος του φίλου μου και όχι της οικογένειάς μου, επειδή απλά είναι «οικογένειά» μου.\nΕίμαι από τους τυχερούς που δουλεύουν αυτό το καλοκαίρι. Δυστυχώς είμαστε λίγοι. Ευγνωμονώ την τύχη αλλά και την προσπάθεια που έχω κάνει όλα αυτά τα χρόνια. Βάζω την τύχη, όμως, πρώτα γιατί είναι καθαρά θέμα τύχης το ότι αυτή τη στιγμή έχω δουλειά.\nΔεν είχα γνωρίσει τις «Δάφνες και Πικροδάφνες» πριν μου προταθεί ο ρόλος. Μιλάμε για το έργο δύο πραγματικά σπουδαίων συγγραφέων, του Δημήτρη Κεχαίδη και της Ελένης Χαβιαρά. Ένα έργο πολύ αστείο αλλά και πολύ βαθύ. Βλέπουμε την Ελλάδα της Μεταπολίτευσης: είναι η Ελλάδα στην οποία πατάει η Ελλάδα του σήμερα. Συναντάμε τους τύπους που μας έχουν μάθει «να είμαστε αυτοί που είμαστε, όλες τις παθογένειες αλλά και στοιχεία που αν δεν τα δεις ως γραφικά, είναι καλά, πχ. το ταπεραμέντο, την εγγύτητα που έχουν μεταξύ τους οι Έλληνες.\nΈχω την χαρά και την τιμή να με έχει επιλέξει ο Πέτρος Φιλιππίδης, ένας σημαντικός και έμπειρος άνθρωπος του θεάτρου μας. Δεν ήξερα τον τρόπο που δουλεύει, μόνο ως θεατής τον γνώριζα. Ανακάλυψα ότι εκτός από ταλαντούχος ηθοποιός είναι και πολύ καλός δάσκαλος. Εχει έναν μοναδικό τρόπο να σε βάζει μέσα στην «κατάσταση». Μαζί του δημιούργησα έναν ρόλο που έχω ήδη αγαπήσει, τον Αλέκο, τον νεαρότερο της παρέας των «πολιτικών» που βλέπουμε στο έργο. Στο έργο πρωταγωνιστούν δύο ακόμα αξιόλογοι ηθοποιοί,ο Τάσος Χαλκιάς και ο Θανάσης Πατριάρχεας. Ο κόσμος που θα έρθει να το δει θα περάσει πολύ καλά, είναι μια φοβερή κωμωδία.\nΤο ιδανικό για μένα είναι να δημιουργώ πράγματα που θέλω, να μην χάσω ποτέ το ενδιαφέρον μου σε σχέση με αυτό που κάνω και να μπορώ να αμείβομαι τουλάχιστον αξιοπρεπώς γι’αυτό. Στην καθημερινότητά μου, προσπαθώ να είμαι καλά με όποιο τρόπο μπορώ. Προσπαθώ να βλέπω τους φίλους μου και πράγματα που με διασκεδάζουν και με χαλαρώνουν. Μου αρέσει ό,τι κάνω να προσπαθώ να το κάνω με καλή διάθεση. Τονίζω το «προσπαθώ» γιατί πραγματικά κάτι τέτοιο απαιτεί προσπάθεια. Μπορεί να έχεις 1002 πράγματα στο κεφάλι σου και να εμποδίζεσαι χωρίς να καταλαβαίνεις το γιατί.\n*Ο Κωνσταντίνος Ασπιώτης πρωταγωνιστεί στην παράσταση «Δάφνες και πικροδάφνες» των Δημήτρη Κεχαΐδη και Ελένης Χαβιαρά, με πρωταγωνιστές τον ίδιο και τους Πέτρο Φιλιππίδη, Τάσο Χαλκιά και Θανάση Πατριαρχέα.\nΗ πρεμιέρα και η έναρξη της περιοδείας ξεκινούν από το Κατράκειο Θέατρο Νίκαιας στις 15 Ιουλίου και η παράσταση θα συνεχιστεί σε μεγάλα θέατρα της Αττικής και της Περιφέρειας.\n*Eυχαριστούμε το Noah στο Πάρκο Ελευθερίας για την φιλοξενία.


Αθηνόδωρος: Ξεκίνημα με μετάλλιο στα Πανελλήνια ανοιχτού στίβου για το 2017 - Aigialeiaspor.com\nHome / Uncategorized / Αθηνόδωρος: Ξεκίνημα με μετάλλιο στα Πανελλήνια ανοιχτού στίβου για το 2017\nΑθηνόδωρος: Ξεκίνημα με μετάλλιο στα Πανελλήνια ανοιχτού στίβου για το 2017\nΜε τρεις αθλητές συνολικά συμμετείχε ο Σύλλογος μας στο Πανελλήνιο Πρωτάθλημα 10.000 μέτρων που διοργανώθηκε στο Δημοτικό Στάδιο Μεγάρων το Σάββατο 27 Μαΐου 2017. Το πρώτο κατά σειρά Πανελλήνιο Πρωτάθλημα στον ανοιχτό στίβο για το 2017 συνοδεύτηκε και από την κατάκτηση του πρώτου Πανελλήνιου μεταλλίου για τον Σύλλογο μας.\nΣυγκεκριμένα, ο Ηλίας Καραμπούλας στα 10.000 μέτρα της Κατηγορίας Εφήβων τερμάτισε στην 2η θέση, κατακτώντας το ασημένιο μετάλλιο με χρόνο 34.22.69. Είναι το πρώτο Πανελλήνιο μετάλλιο για τον Ηλία, το οποίο επιβραβεύει τις προπονητικές του προσπάθειες 8 σχεδόν ετών. Η επίδοση του όμως δείχνει ότι κατά πάσα πιθανότητα το μετάλλιο αυτό δεν θα είναι το τελευταίο του, καθώς θα εξελιχθεί σε έναν πολύ καλό αθλητή στους δρόμους μεγάλων αποστάσεων. Στα 10.000 μέτρα Εφήβων συμμετείχε επίσης και ο Παναγιώτης Παπακωνσταντίνου, ο οποίος με χρόνο 36.52.81 κατέκτησε την 7η θέση, ενώ τέλος, στα 10.000 μέτρα της Κατηγορίας Ανδρών, ο Μάριος Τσερεντζούλιας τερμάτισε στην 33η θέση με χρόνο 35.55.53.


Λειτουργία Επιτροπής Διεπιστημονικής Υποστήριξης (ΕΔΥ) - 12ο Δημοτικό σχολείο Κατερίνης\nMay 19, 2022, 2:19\nΛειτουργία Επιτροπής Διεπιστημονικής Υποστήριξης (ΕΔΥ)\nΕπικοινωνούμε μαζί σας για να σας ενημερώσουμε για την έναρξη της λειτουργίας της Επιτροπή Διεπιστημονικής Υποστήριξης (ΕΔΥ) στο σχολείο φοίτησης του παιδιού σας .\nΗ ΕΔΥ (ιδρυθείσα με βάση το άρθρο 39 παρ. 4 του Ν. 4115/2013) αποτελεί ένα νέο καινοτόμο θεσμό με σκοπό τη διαγνωστική εκπαιδευτική αξιολόγηση και υποστήριξη των εκπαιδευτικών αναγκών των μαθητών σε κάθε σχολική μονάδα γενικής εκπαίδευσης. Συγκροτείται από τον/την διευθυντή/τρια του σχολείου, την Υποδιευθύντρια τον/την εκπαιδευτικό Ειδικής Αγωγής, την Ψυχολόγο και την Κοινωνική Λειτουργό.\nΟ στόχος του προσωπικού της ΕΔΥ είναι η ανάπτυξη ενός σχολείου για όλους τους μαθητές χωρίς διακρίσεις και η υποστήριξη του σχολείου στην αντιμετώπιση και επίλυση των προβλημάτων στην εκπαίδευση. Η ΕΔΥ έχει τις εξής αρμοδιότητες: (α) διενεργεί αξιολόγηση για τη διάγνωση των εκπαιδευτικών αναγκών του/της μαθητή/τριας,\n(β) διαμορφώνει πρόγραμμα διαφοροποιημένης διδασκαλίας για μαθητές με διαπιστωμένη δυσκολία μάθησης ή/και συμπεριφοράς, και (γ) πραγματοποιεί συνεργατική διεπιστημονική αντιμέτωπη των δυσκολιών του/της μαθητή/τριας μέσα στη σχολική τάξη με τους πόρους που είναι διαθέσιμοι στο σχολείο, στο σπίτι και στην κοινότητα για επιπρόσθετες παρεμβάσεις και παραπέμπει μαθητές που χρειάζονται υποστήριξη σε ειδικές δημόσιες Υπηρεσίες (βλ. ΚΕΣΥ, Ιατροπαιδαγωγικό Κέντρο, Κέντρα Ψυχικής Υγιεινής κ.α.).\nΟι ενέργειες και εισηγήσεις της ΕΔΥ έχουν εκπαιδευτικό προσανατολισμό. Αποσκοπούν στην ανάπτυξη της προσωπικότητας των μαθητών με εκπαιδευτικές ανάγκες και στη βελτίωση των ικανοτήτων και δεξιοτήτων τους. Η διαγνωστική αξιολόγηση περιλαμβάνει (α) τη συγκέντρωση των αναγκαίων πληροφοριών από το κοινωνικό/οικογενειακό περιβάλλον, (β) τη χορήγηση δοκιμασιών για τον εντοπισμό των εκπαιδευτικών, ψυχολογικών και κοινωνικών αναγκών του/της μαθητή/τριας, συμπεριλαμβανομένης της παρατήρησης στην τάξη και της καταγραφής παρατηρήσεων από τον/την υπεύθυνο/η της τάξης εκπαιδευτικό, και (γ) την παρακολούθηση της πορείας του/της μαθητή/τριας με συναντήσεις συνεργασίας με τους γονείς και το εμπλεκόμενο προσωπικό.\nΕίναι αυτονόητο ότι για οποιοδήποτε ζήτημα ενημερωθεί η ΕΔΥ, είτε υγείας είτε οικογενειακό, ισχύει το απόρρητο, που διασφαλίζεται από τις διατάξεις περί προσωπικών δεδομένων.\nΠροκειμένου τα μέλη της ΕΔΥ να προσφέρουν τις υπηρεσίες τους στους μαθητές που το έχουν ανάγκη, είναι απαραίτητη η σύμφωνη γνώμη των γονέων τους. Για το λόγο αυτό θα ζητηθεί από τον γονέα του/της μαθητή/τριας να υπογράψει μια υπεύθυνη δήλωση ότι αποδέχεται τη συνεργασία με την ΕΔΥ.\nΤο προσωπικό της ΕΔΥ που λειτουργεί στο σχολείο μας αποτελείται από τα παρακάτω μέλη:\nη κ.Αναστασιάδου Ελένη, ΠΕ23 Ψυχολόγος\nη κ. Κυριακοπούλου Αναστασία ΠΕ30, κοινωνική λειτουργός\nΌσοι ενδιαφέρεστε, μπορείτε να καλείτε στο τηλέφωνο του σχολείου 2351024683 για να κλείσετε μια συνάντηση. Η επιτροπή δέχεται γονείς και μαθητές κάθε Πέμπτη κατά τις ώρες 8:15.-12:30,αφού συμπληρωθεί και η υπεύθυνη δήλωση αποδοχής και συνεργασίας με την ΕΔΥ.\nΗ Διεπιστημονική Ομάδα της ΕΔΥ\nΚυριακοπούλου Αναστασία ΠΕ30, κοινωνική λειτουργός\nΑναστασιάδου Ελένη, ΠΕ23 Ψυχολόγος\nΤελευταία τροποποίηση στις Πέμπτη, 30 Σεπτεμβρίου 2021 08:23


θεραπεία εξ αποστάσεως - IASIS center for physiotherapy & alternative therapies\nYou are here: Home / θεραπεία εξ αποστάσεως\n«Online»/ «Remote» ολιστική θεραπεία\nΜαζί θα αντιμετωπίσουμε επιμελώς όλες τις διαστάσεις των θεμάτων σου, προκειμένου να αποκτήσεις γνώση και κατανόηση. Θα είσαι σε θέση να δεις το θέμα σας από μια άλλη σκοπιά, ώστε να απελευθερώσεις το θέμα σου για πάντα.\nΟι θεραπείες βοηθούν να ξεμπλοκάρεις όλες αυτές τις πτυχές. Κατά τη διάρκεια της θεραπείας μερικές φορές θα καταλάβετε τι αλλάζει ακριβώς, και μιλάμε γι ‘αυτό. Μερικές φορές το μόνο που αφήνουν είναι να αισθάνεσαι εκπληκτικά ελαφρύτερα και πιο υγιής ξαφνικά.\nΌλες οι ενεργειακές ροές στο σώμα σας θα αποδεσμευτούν από αυτή τη θεραπεία. Υγεία θα ακολουθήσει και ο πόνος θα ανακουφιστεί!


#STREETS Archives | y i a k o u\nΕπιτέλους κάτι πολύ όμορφο ολοκληρώθηκε στο κέντρο της Αθήνας.\nΗ οδός Λούκα Νίκα,\nένα στενάκι κάθετο στην οδό Σαρρή του Ψυρή\nέβαλε τέλος στη βρωμιά και στη σύριγγα δημιουργώντας με χρώμα τη τέχνη του μέλλον!\nΤο HEART OF ATHENS ως μέγας συντελεστής του αποτελέσματος,\nτο Θέατρο ΗΒΗ για τη προθυμία και τη συνεργασία του,\nεγώ και πολλοί γνωστοί καλλιτέχνες του street art και graffiti art δημιουργώντας αφιλοκερδώς,\nη Αθήνα μπορεί πλέον να είναι περήφανη για τους κατοίκους της!!\nΠέρα το έργο που δημιούργησα για το μεγάλο αυτό φεστιβάλ, χαίρομαι πολύ που για ακόμη μια φορά με επέλεξαν ως διοργανωτή και με μεγάλη μου τιμή οι καλλιτέχνες που συγκεντρώθηκαν κέρδισαν το respect μου!!\n#streetart #mural #festival # installation\nΘΕΑΤΡΟ ΗΒΗ (ΨΥΡΗ) was last modified: October 6th, 2017 by yiakou\nΟ τίτλος αυτού του έργου είναι:\n“Όταν ο Έρωτας λείπει.. οι Άνθρωποι κλαίνε..”\n..και θυμάμαι τον εαυτό μου παιδί, σε μια προ-εφηβεία εκεί που η ανάγκη της ανακάλυψης αυτού του κόσμου έδινε νόημα στη σκέψη.\nΘυμήθηκα, πως στο πρώτο μου έρωτα πόνεσα πολύ και ανακάλυψα πως ο χρόνος φροντίζει κάθε χτύπημα.\nΣε αυτό το κόσμο που οι μέρες είναι όλο αντιθέσεις, σίγουρα.. ένα πράγμα όμως είναι κοινό κι αυτό είναι σίγουρο.\n..πως του κόσμου οι αντιθέσεις, έχουν κοινό παρανομαστή. Τη μνήμη του πρωταγωνιστή.\nΚι όσο φοβόμαστε το άγνωστο, κι όσο αναρωτιόμαστε για το απρόσμενο, το φίλτρο του πρωταγωνιστή είναι δοκιμασμένο.\n..του κόσμου οι αντιθέσεις εξαρτώνται από του εαυτού μας τις προθέσεις!\nΕνας κοσμος αντιθεσεις.. was last modified: October 6th, 2017 by yiakou\nH τέχνη, τα style και ο πειραματισμός, θα πρέπει να περνάνε από όλα τα στάδια κι όλες τις επιρροές για να υπάρξει ένα αυθεντικό και δυνατό αποτέλεσμα. Σε κάτι πολύ ωραίες και ήσυχες επιφάνειες η ανάγκη για δημιουργία δε βρίσκει εμπόδια ειδικά όταν συναντιέσαι με αγαπημένους φίλους. Στη προκείμενη περίπτωση, ο πολύ καλός και παλιός writter – graffiti artist #born δημιούργησε τα γράμματα ως τη συνέχεια σε ένα έργο χωρίς χρόνο αλλά με ταχύτητα.\nALL TIME CLASSIC GRAFFITI\nμε yiakou και born!!\nThanks φίλε!! Πάμε για άλλα!!\n..λιγο ALL TIME CLASSIC GRAFFITI με το φιλο #born!! was last modified: October 7th, 2017 by yiakou\nτα λόγια είναι της σάρκας..\nκαι ο Έρωτας του μυαλού..”\nΜια νέα τοιχογραφία, στη καινούργια κατοικία ενός όμορφου ζευγαριού!!\nEρωτος Γενεσις was last modified: October 6th, 2017 by yiakou\nΣτη βόλτα σου στο κέντρο της Αθήνας, πιο συγκεκριμένα στη Πλατεία Μεταξουργείου, υπάρχει ένα τροπικό πουλί.\nΤο συγκεκριμένο πουλί, σίγουρα μιλά πολλές γλώσσες, αλλά ότι αφορά τη γλώσσα του έρωτα, του φλέρτ και του καλού καφέ.. είναι πουλί ταξιδιάρικο. Ο λόγος, για το Μπλε Παπαγάλο, ο οποίος έχει κάνει θραύση μαζεύοντας πολλούς θαμώνες εντός ή και εκτός του! Ξέρει και μουσική!!.. Άψογος ο Μπλε Παπαγάλος.. έχω ξενυχτήσει πολλές φορές μαζί του.. ερωτικά και μη.. ταξιδιάρικα σίγουρα!!\nΤου αφιέρωσα ένα από τα αγαπημένα μου έργα.\nΣτην εικόνα παρακάτω θα δούμε μέσα από τα σκοτάδια της νύχτας, τις σκιές από δύο φράουλες, τρία κερασάκια κόκκινα κόκκινα, ένα βάζο (τη σκιά του δηλαδή) κι ένα ανοιχτό παράθυρο..\nΝύχτες με ένα (μπλε) Παπαγάλο!!\nΝυχτες Με ενα Παπαγαλο was last modified: October 6th, 2017 by yiakou\n…άρχισαν τα άνθη το κόσμο να υφαίνουν!!\n(το έργο δυστυχώς κλάπηκε πρόσφατος…)\nη Άνοιξη was last modified: May 2nd, 2017 by yiakou\nΚοσμογονια των Υπαρξεων..\n“Κοσμογονία των Υπάρξεων..\nΔιώνη η Κόρη του Ουρανού.”\n(H δημιουργία του έργου έγινε μαζί με τον φίλο και graffiti artist “BORN”.)\nΚέντρο Αθήνας, Ψυρή\nΚοσμογονια των Υπαρξεων.. was last modified: October 6th, 2017 by yiakou\nΑναστεναγμών, η πρώτη καλημέρα\nΑναστεναγμών, η πρώτη καλημέρα was last modified: May 2nd, 2017 by yiakou\nΤων αστρων η χαμενη κορη\nΜια υπέροχη βόλτα με τους φίλους μου BORN & THINK!\n..αν και ήταν μια αρκετά βροχερή ημέρα, το απόγευμα κοντά στο ηλιοβασίλεμα δημιουργήθηκε η “φάση”!..\nΤων αστρων η χαμενη κορη was last modified: October 6th, 2017 by yiakou\nΗ κυνηγός του Τώρα / Now’s Hunter\nΗ κυνηγός του Τώρα / Now’s Hunter was last modified: May 2nd, 2017 by yiakou


H απίθανη ιστορία πίσω από τον ακριβότερο δίσκο όλων των εποχών - Ένα αντίτυπο, 2 εκ. δολάρια και μια φυλάκιση! | Thats Life. Life as it is!\nΜια πραγματικά απίθανη ιστορία για το “Once Upon a Time in Shaolin”, των Wu-Tang Clan και πώς έφτασε στα χέρια του πιο μισητού ανθρώπου του πλανήτη.\nΠριν λίγες ημέρες το μάτι μου έπεσε πάνω σε μια είδηση (νομίζω στο αγαπημένο Unilad) πώς το ακριβότερο cd του κόσμου, το θρυλικό “Once Upon a Time in Shaolin” είναι μέσα στην λίστα κατάσχεσης από τον πιο μισητό άνθρωπο του πλανήτη, τον Μάρτιν Σκρέλι. Η αλήθεια είναι πως θυμόμουν ότι ο τύπος αυτός είναι φυλακή για ασφαλιστικές απάτες και τέτοια περίεργα. Επίσης θυμόμουν πώς ο εν λόγω τύπος αγόρασε ένα φάρμακο που χρησιμοποιούν οι ασθενείς του AIDS και από 13 δολάρια το χάπι, εκτόξευσε την τιμή του στα… 750 το καθένα. ΤΟ ΚΑΘΕΝΑ.\nΤο όνομα “Wu-Tang Clan” μπορεί να το έχεις ακούσει. Αν όχι, να σου πω λίγα πραγματάκια. Είναι το κορυφαίο hip hop συγκρότημα στην ιστορία της μουσικής. Τελεία. Αυτά πρέπει να ξέρεις. Τόσο ξεκάθαρα. Όλοι οι υπόλοιποι hip hop artists είναι μπροστά τους 0. Άντε μερικοί να είναι 0,1.\n10 ράπερς της Νέας Υόρκης, με μόλις 6 δίσκους (από τον πρώτο βασικά το 1993) άλλαξαν την μουσική. Και εδώ ξεκινάει το καλό…\nΤο 2008, εντελώς μυστικά, τα μέλη του συγκροτήματος, μαζί με τον παραγωγό τους, ονόματι Cilvaringz, ηχογράφησαν έναν δίσκο-μυστήριο. Καμία δισκογραφική, κανένα single, τίποτα.. Ένα διπλό cd, με τις φήμες να θέλουν την συμμετοχή της Cher στον δίσκο. Πρόσεξε. Σε hip hop δίσκο.\nΤο concept ήταν (και δεν θα μάθουμε κιόλας, θα σου εξηγήσω αργότερα γιατί) η εξερεύνηση 3 εποχών μέσα από την μουσική: Της Μπαρόκ, του Διαφωτισμού και της Αναγέννησης. Η ηχογράφηση έγινε, κανείς δεν έμαθε ποτέ για εκείνη και το μοναδικό αντίτυπο που υπάρχει αυτή την στιγμή σε τούτη την γη που την πατούμε, κλείστηκε μέχρι το 2014 στο θησαυροφυλάκιο του ξενοδοχείου Royal Mansour στο Μαρακές του Μαρόκο.\nΚαι ξαφνικά το 2015, το site δημοπρασιών, Paddle 8, εκθέτει το “Once Upon a Time in Shaolin”. Και κακός χαμός… εγένετο!\nΓραφειοκρατικά θέματα, καθώς μπήκαν ρήτρες που δεν είχαν προβλεφθεί, μπαίνουν στην πώληση. Μια από αυτές: Να μην ακουστεί δημόσια ο δίσκος ΠΟΤΕ για εμπορικούς σκοπούς μέχρι το 2103. Kατάλαβες τώρα γιατί ΔΕΝ ΘΑ ΤΟ ΑΚΟΥΣΕΙΣ ΠΟΤΕ;\nΣτις 26 Αυγούστου της ίδιας χρονιάς, το “Once Upon a Time in Shaolin” φτάνει στα χέρια του νέου ιδιοκτήτη. Όλες οι κασέτες καταστρέφονται, όλα τα αρχεία. Και στις 9 Δεκεμβρίου του 2015 αποκαλύπτει το Bloomberg την ταυτότητα του ιδιοκτήτη. Ο Μάρτιν Σκρέλι (Martin Shrkreli αν θες να ψάξεις στο Google), ο 34χρονος επιχειρηματίας-φούσκα-αντιπαθέστος-φιγουρατζής, είναι ο ιδιοκτήτης!\nΣε αυτό το σημείο θα σου εξηγήσουμε πόσο… κόπανος είναι ο Μάρτιν, πατώντας ΕΔΩ. A, είναι και χειρότερος κόπανος. Γιατί δεν φτάνει που πήρε τον δίσκο, μέσα από podcast που ανέβαζε, άκουγε τον δίσκο και ειρωνικά κορόιδευε. Απειλώντας μάλιστα πώς θα τον καταστρέψει αν δεν κέρδιζε ο Ντόναλντ Τραμπ τις εκλογές!\nΣτα χέρια του αντιπαθέστατου Μάρτιν, άγνωστο πως, βρίσκεται και το μυθικό Carter V, του Lil’ Wayne, το οποίο από το 2014 ΔΕΝ έχει κυκλοφορήσει και αναβάλεται συνεχώς η κυκλοφορία του. Και ο τύπος το έχει.\nΚλείνοντας, να σου πω ότι μόλις ένας καλλιτέχνης έχει κάνει το ίδιο κολπάκι με 1 αντίτυπο δίσκου. Το 1983 ο θρυλικός μουσικός, Ζαν Μισέλ Ζαρ, έγραψε μια μουσική για έκθεση ζωγραφικής ενός φίλου του. Το Musique pour Supermarket, είναι το μοναδικό στον πλανήτη και πουλήθηκε ΤΟΤΕ 69 χιλιάδες φράγκα, κάτι λιγότερο από 10,500 ευρώ. Τότε…\nΓια την ιστορία, να σου πω οτι το “Once Upon a Time in Shaolin”, είναι πιστοποιημένα από το βιβλίο Γκίνες ως ο πιο ακριβός δίσκος της ιστορίας, αφήνοντας δεύτερο τον ένα και μοναδικό δίσκο του συγκροτήματος “The Qyarrymen”.


H μάνα του ... λόχου: ΤΟΥΡΣΙ ΠΙΠΕΡΙΕΣ ΓΕΜΙΣΤΕΣ\nΤώρα που σιγά-σιγά (ας ελπίσουμε δηλαδή....) αρχίζει να δροσίζει ο καιρός, τα όσπρια τραβιούνται πιο ευχάριστα και τι πιο ωραίο για να τα συνοδεύσουμε από τα τουρσάκια?\nΑυτός είναι ο τρόπος που η πεθερά μου κάνει με την αδερφή της τουρσί πιπεριές γεμιστές (όχι σκέτες-εγώ την πιπεριά την αγνοώ, αλλά το μέσα το τσακίζω αλύπητα....).\nΚάθε φορά λοιπόν που η κυρά-Δέσποινα (η πεθερά μου) ανεβαίνει στην Κατερίνη, βάζουν μπρος και αφού σηκώσουν την μισή λαϊκή της πόλης, φτιάχνουν δοχεία μεγάλα (έχουμε και διανομή προς πάσα συγγενική κατεύθυνση ύστερα...).\nπιπεριές πράσσινες (ψιλόφλουδες στο ανοιχτό πράσσινο, όχι οι σκούρες)\nσέλινο ψιλοκομμένο (όχι σέλερυ, γιατί έχει ίνες)\nλάχανο άσπρο ψιλοκομμένο (όπως στη σαλάτα)\nσκόρδο (κατά τη γεύση και το γούστο μας)\nαν θέλω καυτερή πιπεριά ψιλ/νη κατά βούληση\nΟι ποσότητες με το μάτι, ανάλογα τι δοχείο θα φτιάξω. Αν περισσέψει γέμιση μπαίνει από πάνω από τις πιπεριές χύμα. Είναι εξίσου νόστιμη.\nΟλα αυτά τα αλατίζω και τους ρίχνω λάδι όπως θα τα έφτιαχνα για σαλάτα και γεμίζω τις πιπεριές.\nΤις τοποθετώ σταυρωτά στο δοχείο που θα γίνουν, δηλαδή μία σειρά οριζόντια και μία κάθετη.\nΤοποθετώ από πάνω κάτι βαρύ (πιάτο ή πυρέξ) και κάθε δύο μέρες το ελέγχω. Αν θέλω μετά από 10 μέρες και αφού έχει κάτσει το περιεχόμενο αρκετά, τοποθετώ πάνω από το πιάτο κάτι πιο βαρύ, μία καθαρή πέτρα ή ένα κομμάτι μάρμαρο ίσως, για περισσότερο βάρος.\nΟσο ''ψήνεται'' κάθεται το μίγμα.\nΤα υλικά είναι όπως τα παραθέτω και ΔΕΝ συμπληρώνουμε καθόλου υγρά άλλα. Ζυμώνεται με τα ίδια τα υγρά του.\nΘΕΛΕΙ ΕΝΑ ΜΕΓΑΛΟ ΔΟΧΕΙΟ ΚΑΤΑ ΣΥΝΕΠΕΙΑ.\nΑφήνω να ψηθούν για 1 και μισό μήνα.\nΑναρτήθηκε από Εφη στις 9:45 μ.μ.\nMaria B. 6 Οκτωβρίου 2010 - 12:17 μ.μ.\nΕφάκι μου καλημέρα ! ευχαριστούμε εσένα και την κυρία Δέσποινα για την συνταγή !!! εγω μάλλον θα περάσω απο το καινούργιο σπίτι (για να δω εαν φτιάξατε το τζάκι!!)\nνα πάρω το βαζάκι μου γιατί το τρώει μόνο ο Φώτης και μάλλον δεν παίζει να του το φτιάξω, οπότε θα πάρω απο το έτοιμο !!!!\nφιλια πολλά πολλά πολλά πολλά !!!\nτο πολλά το έγραψα 4 φορές, ένα για κάθε παιδί !!!\nκαι φιλούπες για τον Μάριο !!!\nΕφη 6 Οκτωβρίου 2010 - 12:48 μ.μ.\nΠες το και έγινε Μαράκι μου!\nRIRI 6 Οκτωβρίου 2010 - 10:06 μ.μ.\nEφη μου, πρωτίστως να χαίρεσε τα παιδάκια σου !!!και να τα καμαρώνης.\nΕξαιρετικό το τουρσι με τις γεμιστές πιπεριές , θα το εφαρμόσω άμεσα. Χαίρομαι που με βρήκες και σε βρήκα..!!!!!\nΕφη 6 Οκτωβρίου 2010 - 11:06 μ.μ.\nΚαλώς ήρθες RIRI!\nbig mama 7 Οκτωβρίου 2010 - 12:14 μ.μ.\nΤι ωραία συνταγή! Νομίζω πως θα το φτιάξω! Καλό χειμώνα Έφη!!\nΑνώνυμος 5 Οκτωβρίου 2014 - 3:36 μ.μ.\nμαιρη βογιατζη 5 Οκτωβρίου 2014 - 3:38 μ.μ.


"ΧΑΟΣ ΔΙΕΘΝΕΣ": ΜΗΝ ΞΕΧΝΑΤΕ ΤΟ "ΑΓΙΟ ΜΠΟΫΚΟΤΑΖ"\nΜΗΝ ΞΕΧΝΑΤΕ ΤΟ "ΑΓΙΟ ΜΠΟΫΚΟΤΑΖ"\nΧωρίς παρεξήγηση, αυτό θα μας σώσει! Και όσοι δεν το πιστεύουν, απλά δεν επικοινωνούν... με το περιβάλλον!\nΔΕΙΤΕ παρακάτω, τι πρέπει να πληρούν οι βιομηχανίες και οικοτεχνίες στην Ελλάδα (κατ' επέκταση και στο εξωτερικό), αν θέλουν να τις πιστεύουμε, ότι μας πωλούν γαλακτοκομικά προϊόντα ΕΛΛΗΝΙΚΑ!\nΣύμφωνα με τον κανονισμό που δόθηκε στη δημοσιότητα μέχρι τις 25 Οκτωβρίου 2013, για να μπορεί μια εταιρεία να προμηθευτεί το ελληνικό σήμα, θα πρέπει:\nΟι εγκαταστάσεις επεξεργασίας και συσκευασίας να βρίσκονται στην Ελλάδα.\nΝα προμηθεύεται η γαλακτοβιομηχανία νωπό γάλα για την παραγωγή των προϊόντων της από ελληνικές κτηνοτροφικές επιχειρήσεις.\nΤα προϊόντα που χρησιμοποιεί ως συστατικά σε άλλα προϊόντα να είναι ελληνικής προέλευσης.\nΤο 75% τουλάχιστον των «ειδών γάλακτος», καθώς και το 75% των προϊόντων γάλακτος που χρησιμοποιούνται στα «επιδόρπια με βάση το γάλα» να είναι ελληνικής προέλευσης.\nΤο μέλι που χρησιμοποιείται στα «επιδόρπια με βάση το γάλα» να είναι ελληνικής προέλευσης.\nΝα καθιερώσει σύστημα ιχνηλασιμότητας, ώστε να εξασφαλίζεται ο σαφής διαχωρισμός του γάλακτος ελληνικής προέλευσης από γάλα άλλης προέλευσης, σε όλα τα στάδια παραγωγικών διαδικασιών.\nΤο ελληνικό σήμα γάλακτος, θα δίνεται επίσης, εκτός από τα γάλατα (φρέσκα, διατηρημένα, ολικά αφυδατωμένα) και σε προϊόντα όπως το γιαούρτι, το αφρόγαλα, το βούτυρο, οι γαλακτικές λιπαρές ύλες, τα τυροκομικά προϊόντα, το ρυζόγαλο, οι κρέμες και τα επιδόρπια με βάση το γάλα.\nΦορέας Απονομής και Ελέγχου του Σήματος στο γάλα και τα γαλακτοκομικά προϊόντα, θα είναι ο "Ελληνικός Γεωργικός Οργανισμός Δήμητρα".\nΣτη μαύρη λίστα του μποϋκοτάζ αυτή την στιγμή, πρώτες βιομηχανίες είναι η Κόκα-Κόλα, το βρωμερό και δηλητηριώδες αυτό προϊόν, και η Αρτοβιομηχανία "Ελίτ", η οποία εγκατέλειψε την Ελλάδα πρόσφατα, πήγε στους γύφτους των Σκοπίων, και από εκεί μας φτύνει ΟΛΟΥΣ, αλλά "Μακεδονικά"!..


Σχολική Χρονιά 2010-2011 - Ειδικό Σχολείο "Απόστολος Βαρνάβας"\nΕΚΔΗΛΩΣΕΙΣ - ΔΡΑΣΤΗΡΙΟΤΗΤΕΣ - ΕΠΙΣΚΕΨΕΙΣ\n09/2010 Αγιασμός στον οποίο προσκλήθηκαν και συμμετείχαν και οι γονείς των παιδιών. ΔΕΙΤΕ ΦΩΤΟΓΡΑΦΙΕΣ\n09/2010 Τα παιδιά συμμετέχουν στο πρόγραμμα χοροκίνησης μαζί με την κυρία Αζίζα. Το πρόγραμμα παρέχεται από την Αμερικανική Πρεσβεία στην Κύπρο σε συνεργασία με το Υπουργείο Παιδείας και Πολιτισμού για παιδιά που φοιτούν σε μονάδες και ειδικά σχολεία. ΔΕΙΤΕ ΦΩΤΟΓΡΑΦΙΕΣ\n10/2010 Ομάδα παιδιών συμμετείχε στην εκδήλωση του Δήμου Λάρνακας «Περπατώ για την πόλη μου». ΔΕΙΤΕ ΦΩΤΟΓΡΑΦΙΕΣ\n25-29 Οκτωβρίου: Επίσκεψη στη Γερμανία στα πλαίσια του προγράμματος Δια Βίου Μάθησης – Comenius. ΔΕΙΤΕ ΦΩΤΟΓΡΑΦΙΕΣ\n16/11/2010 Τα παιδιά των ομάδων Α΄ και Β΄ επισκέφτηκαν το Δημόσιο Νηπιαγωγείο Γιώρκειο στο Παραλίμνι. Εκεί συναντήθηκαν με τα παιδιά και το προσωπικό του νηπιαγωγείου, έπαιξαν μαζί τους, τραγούδησαν, άκουσαν παραμυθάκια και πέρασαν ένα όμορφο πρωινό. ΔΕΙΤΕ ΦΩΤΟΓΡΑΦΙΕΣ\n23/11/2010 Τα παιδιά των ομάδων Α΄ και Β΄ επισκέφτηκαν το Δημόσιο Νηπιαγωγείο της Αγίας Νάπας. Εκεί συναντήθηκαν με τα παιδιά και το προσωπικό του νηπιαγωγείου, έπαιξαν μαζί τους, τραγούδησαν, άκουσαν παραμυθάκια και πέρασαν ένα όμορφο πρωινό. ΔΕΙΤΕ ΦΩΤΟΓΡΑΦΙΕΣ\n29/11/2010 Τα παιδιά των ομάδων Ε΄ και Στ΄ επισκέφτηκαν το 611 Τάγμα Πεζικού της Εθνικής Φρουράς, ξεναγήθηκαν στο χώρο και δέχτηκαν ένα μικρό δώρο από το Τάγμα. ΔΕΙΤΕ ΦΩΤΟΓΡΑΦΙΕΣ\n8/12/2010 Εκπρόσωποι από τις Βάσεις Δεκέλειας επισκέφτηκαν το σχολείο μας και πρόσφεραν όπως κάθε χρόνο ένα χρηματικό ποσό, το Χριστουγεννιάτικο κέικ καθώς επίσης και ποδήλατα για τα παιδιά. ΔΕΙΤΕ ΦΩΤΟΓΡΑΦΙΕΣ\n1/12/2010 Ομάδα παιδιών από το Β΄Δημοτικό Σχολείο Παραλιμνίου επισκέφτηκαν το σχολείο μας και τραγούδησαν μαζί με τα παιδιά μας τα Χριστουγεννιάτικα κάλαντα. ΔΕΙΤΕ ΦΩΤΟΓΡΑΦΙΕΣ\n2/12/2010 Εκπρόσωποι της ΣΠΕ Παραλιμνίου επισκέφτηκαν το σχολείο μας και πρόσφεραν χρηματικό ποσό στα πλαίσια της κοινωνικής τους προσφοράς. ΔΕΙΤΕ ΦΩΤΟΓΡΑΦΙΕΣ\n13/12/2010 Τα Χριστούγεννα της Κλάρας!!! Αυτό ήταν το θεατρικό που παρουσίασαν τα παιδιά μαζί με το προσωπικό του σχολείου. Το έργο είναι βασισμένο στο μπαλέτο του Τσαϊκόφσκι, ο Καρυοθραύστης. Τα παιδιά έδωσαν τον καλύτερο εαυτό τους και ο κόσμος συγκινήθηκε για ακόμα μια φορά. Η γιορτή συμπεριλάμβανε Χριστουγεννιάτικα τραγούδια καθώς και κλήρωση με πολλά δώρα! ΔΕΙΤΕ ΦΩΤΟΓΡΑΦΙΕΣ\n14/12/2010 Εκπρόσωποι του Ερυθρού Σταυρού επισκέφτηκαν το σχολείο μας και πρόσφεραν δώρα στα παιδιά. ΔΕΙΤΕ ΦΩΤΟΓΡΑΦΙΕΣ\n15/12/2010 Ομάδα παιδιών από το Λύκειο Κοκκινοχωρίων επισκέφτηκε το σχολείο μας. Τα παιδιά έπαιξαν μουσική και τραγούδησαν Χριστουγεννιάτικα τραγούδια. Στη συνέχεια διασκέδασαν τραγουδώντας και χορεύοντας μαζί με τα παιδιά μας. ΔΕΙΤΕ ΦΩΤΟΓΡΑΦΙΕΣ\n16/12/2010 Οι ομάδες Α΄, Β΄, Γ΄ και Δ΄πήγαν εκδρομή στην Αγία Νάπα και το Παραλίμνι. Τα παιδιά απόλαυσαν τη Χριστουγεννιάτικη ατμόσφαιρα στους δρόμους και τα καταστήματα. ΔΕΙΤΕ ΦΩΤΟΓΡΑΦΙΕΣ\n20/01/2011 Τα παιδιά των ομάδων Ε΄+ Στ΄ επισκέφτηκαν εργοστάσιο ανακύκλωσης στα πλαίσια των δραστηριοτήτων για το οικολογικό σχολείο. ΔΕΙΤΕ ΦΩΤΟΓΡΑΦΙΕΣ\n01/02/2011 Παιδιά από το Περιφερειακό Γυμνάσιο Ξυλοφάγου επισκέφτηκαν το σχολείο μας και έκαναν μαζί με τα παιδιά του σχολείου διάφορες δραστηριότητες/ εργαστήρια. ΔΕΙΤΕ ΦΩΤΟΓΡΑΦΙΕΣ\n01/02/2011 Κόψιμο βασιλόπιττας. Ο διευθυντής του σχολείου κόβει και μοιράζει τη βασιλόπιττα στα παιδιά και το προσωπικό του σχολείου. ΔΕΙΤΕ ΦΩΤΟΓΡΑΦΙΕΣ\n03/02/2011 Παιδιά από το Δημοτικό Σχολείο Φρενάρους επισκέφτηκαν το σχολείο μας στα πλαίσια συνεργασίας με άλλα σχολεία. Τα παιδιά χωρίστηκαν σε τέσσερις ομάδες και έκαναν ζωγραφική, γυμναστική, μουσική και οικοκυρικά. ΔΕΙΤΕ ΦΩΤΟΓΡΑΦΙΕΣ\n04/02/2011 Οι ομάδες Ε΄και Στ΄ συμμετείχαν στο παζαράκι που διοργανώθηκε από τις Βάσεις Δεκέλειας. ΔΕΙΤΕ ΦΩΤΟΓΡΑΦΙΕΣ\n17/02/2011 Τα παιδιά των ομάδων Ε΄και Στ΄ επισκέφτηκαν το Δημοτικό σχολείο Αγίας Νάπας για να παρακολουθήσουν τη γιορτή του δέντρου. Στη συνέχεια όλα τα παιδιά πέρασαν ευχάριστα την ώρα τους κάνοντας αθλητικές δραστηριότητες και ζωγραφική. ΔΕΙΤΕ ΦΩΤΟΓΡΑΦΙΕΣ\n17/02/2011 Όπως κάθε χρόνο, έτσι και φέτος, το Σωματείο «ΑΓΑΠΗ» διοργάνωσε τον Καρναβαλίστικο χορό για παιδιά με ειδικές ανάγκες στην αίθουσα δεξιώσεων Τρίκκης στη Λευκωσία. ΔΕΙΤΕ ΦΩΤΟΓΡΑΦΙΕΣ\n18/02/2011 Ομάδα παιδιών του σχολείου μας συμμετείχε στα χειμερινά αθλήματα που διοργάνωσαν οι Ειδικοί Ολυμπιακοί στην πλατεία Τροόδους. Μια ασυνήθιστη και αξέχαστη εμπειρία για όλους. ΔΕΙΤΕ ΦΩΤΟΓΡΑΦΙΕΣ\n14-18/02/2011 Το σχολείο μας φιλοξένησε μια ομάδα έξι μαθητριών από το Λύκειο Παραλιμνίου για την εβδομάδα εργασίας. Τα παιδιά παρακολούθησαν τον τρόπο λειτουργίας του σχολείου στον εκπαιδευτικό και θεραπευτικό τομέα, περνώντας αρκετό χρόνο με τα παιδιά μας. Συνεργάστηκαν μαζί τους σε διάφορες κατασκευές, έπαιξαν και τραγούδησαν. Όπως μας είπαν φεύγοντας, ήταν γι αυτούς μια διαφορετική και μοναδική εμπειρία. ΔΕΙΤΕ ΦΩΤΟΓΡΑΦΙΕΣ\n24/02/2011 ΤΣΙΚΝΟΠΕΜΠΤΗ. Όπως κάθε χρόνο, έτσι και φέτος τη μέρα αυτή τα παιδιά συμμετείχαν σε παραδοσιακά παιχνίδια (γιαουρτοφαγία, ζίζιρο, σχοινάκι, σακουλοδρομίες, αβγοδρομίες κ.α), μασκαρεύτηκαν, άκουσαν μουσική και χόρεψαν. Στη συνέχεια τσίκνισαν με την παραδοσιακή σούβλα που έψησαν οι δάσκαλοι στο σχολείο. ΔΕΙΤΕ ΦΩΤΟΓΡΑΦΙΕΣ\n01/03/2011 Ομάδα παιδιών από το σχολείο, συμμετείχαν στην εκδήλωση του γυμνασίου Δερύνειας, που έγινε στα πλαίσια του εθελοντισμού. Τα παιδιά παρουσίασαν Κυπριακούς παραδοσιακούς χορούς. ΔΕΙΤΕ ΦΩΤΟΓΡΑΦΙΕΣ\n03/03/2011 Ομάδα παιδιών από την Τεχνική Σχολή Αυγόρου επισκέφτηκαν το σχολείο μας. έπαιξαν μουσική, τραγούδησαν και χόρεψαν μαζί με τα παιδιά μας. ΔΕΙΤΕ ΦΩΤΟΓΡΑΦΙΕΣ\n03/03/2011 Μετά το μάθημα για την αμυγδαλιά, τα παιδιά έφτιαξαν μαζί με τους δασκάλους τους αμυγδαλωτά. ΔΕΙΤΕ ΦΩΤΟΓΡΑΦΙΕΣ\n11/03/2011 Ομάδα παιδιών πέρασε το απόγευμα την ώρα του ολοήμερου σχολείου παίζοντας Bowling στο Παραλίμνι. ΔΕΙΤΕ ΦΩΤΟΓΡΑΦΙΕΣ\n14/03/2011 Τα παιδιά της ομάδας Δ΄ μιλούν στην τάξη τους για την Άνοιξη, κάνουν κατασκευές και στολίζουν την πινακίδα τους. ΔΕΙΤΕ ΦΩΤΟΓΡΑΦΙΕΣ\n15/03/2011 Ο Σύνδεσμος Γονέων του σχολείου οργάνωσε την καθιερωμένη χοροεσπερίδα, στην οποία παιδιά του σχολείου μας παρουσίασαν τα ήθη και έθιμα του Πάσχα σε συνεργασία με παιδιά από το Λύκειο Κοκκινοχωρίων. ΔΕΙΤΕ ΦΩΤΟΓΡΑΦΙΕΣ\n29/03/2011 Τα παιδιά επισκέφτηκαν τον Αχυρώνα Λιοπετρίου. Εκεί παρακολούθησαν βίντεο για τον απελευθερωτικό αγώνα του 1955-59. ΔΕΙΤΕ ΦΩΤΟΓΡΑΦΙΕΣ\n12/04/2011 Ομάδα παιδιών του σχολείου μας συμμετέχει στην παγκύπρια ημερίδα που διοργανώνουν οι Ειδικοί Ολυμπιακοί Κύπρου στη Λάρνακα. ΔΕΙΤΕ ΦΩΤΟΓΡΑΦΙΕΣ\nΤο σχολείο μας φιλοξένησε παιδιά και δασκάλους από Ειδικά σχολεία της Γερμανίας, της Πολωνίας και της Ιταλίας στα πλαίσια του προγράμματος Comenius - Διά Βίου Μάθησης. Κατά τη διάρκεια της επίσκεψής τους, είχαν την ευκαιρία να μάθουν για το σχολείο μας και τον τρόπο λειτουργίας του, να επισκεφτούν άλλα σχολεία και ειδικές μονάδες και να μάθουν για τη λειτουργία της ειδικής εκπαίδευσης στην Κύπρο. Επίσης είχαν την ευκαιρία να επισκεφτούν διάφορα μέρη του τόπου μας και να μάθουν για την ιστορία και τον πολιτισμό μας.\nΜε τα πιο πάνω σχολεία συνεργαστήκαμε δυο χρόνια κατά τα οποία είχαμε ανταλλαγές επισκέψεων. Με τη λήξη αυτής της συνεργασίας, την Τετάρτη 11/05/2011 παρουσιάσαμε την Τελική μας γιορτή στην οποία συμμετείχαν παιδιά από όλα τα σχολεία. Η εμπειρία φανταστική για όλους!!! ΔΕΙΤΕ ΦΩΤΟΓΡΑΦΙΕΣ\n11/05/2011 Κυπριακός Παραδοσιακός Γάμος ... με το γαμπρό που ήρτε που τα ξένα\nΤα παιδιά παρουσιάζουν στην τελική τους γιορτή τα ήθη και έθιμα του κυπριακού παραδοσιακού γάμου. Στη γιορτή συμμετέχουν και τα παιδιά που φιλοξένησε το σχολείο στα πλαίσια του προγράμματος Διά Βίου Μάθησης - Comenius, παρουσιάζοντας τα δικά τους ήθη και έθιμα για τπ γάμο.\n23/05/2011 Τελική γιορτή Οικολογικών σχολείων Περιφέρειας Αμμοχώστου.\nΤα παιδιά συμμετέχουν στην τελική γιορτή των Οικολογικών Σχολείων της περιφέρειας Αμμοχώστου, παρουσιάζοντας τις δραστηριότητες που έκαναν στα σχολεία τους στα πλαίσια του προγράμματος. ΔΕΙΤΕ ΦΩΤΟΓΡΑΦΙΕΣ\n27-29/05/2011 Οι Ειδικοί Ολυμπιακοί Κύπρου διοργάνωσαν τριήμερο γνωριμίας όλων των παιδιών που θα λάβουν μέρος στους Παγκόσμιους Ειδικούς Ολυμπιακούς Αγώνες στην Αθήνα τον Ιούνιο του 2011. Στη συνάντηση αυτή, τα παιδιά γνωρίστηκαν με τους υπόλοιπους συμμετέχοντες και τους συνοδούς και προπονήθηκαν όλοι μαζί. ΔΕΙΤΕ ΦΩΤΟΓΡΑΦΙΕΣ\n01/06/2011 Ημέρα του παιδιού\nΤη μέρα του παιδιού τα παιδιά πήγαν εκδρομή στο πάρκο Παλιάτσο στην Αγία Νάπα. ΔΕΙΤΕ ΦΩΤΟΓΡΑΦΙΕΣ\n07/06/2011 Παγκύπρια Ημερίδα Κολύμβησης\nΟμάδα παιδιών του σχολείου μας συμμετέχει στην Παγκύπρια Ημερίδα Κολύμβησης που διοργανώνουν οι Ειδικοί Ολυμπιακοί Κύπρου στα πλαίσια των αγωνιστικών τους δραστηριοτήτων. ΔΕΙΤΕ ΦΩΤΟΓΡΑΦΙΕΣ\n15/06/2011 Επίσκεψη Α΄ Δημοτικό Σχολείο Λιοπετρίου\nΤα παιδιά του Α΄ Δημοτικού Σχολείου Λιοπετρίου, επισκέφτηκαν το σχολείο μας για να μας προσφέρουν χρηματική εισφορά. Τα λεφτά μαζεύτηκαν από παζαράκι που διοργάνωσαν στο σχολείο τους με παλιά βιβλία και παιχνίδια. ΔΕΙΤΕ ΦΩΤΟΓΡΑΦΙΕΣ\n15/06/2011 Καλοκαιρινό πάρτυ παιδιών\nΜε την ευκαιρία της λήξης της σχολικής χρονιάς, ο σύνδεσμος γονέων διοργάνωσε πάρτυ για τα παιδιά και το προσωπικό του σχολείου. ΔΕΙΤΕ ΦΩΤΟΓΡΑΦΙΕΣ\n20/06/-29/07/2011 Καλοκαιρινό Σχολείο\nΟλοκληρώθηκε με επιτυχία το καλοκαιρινό πρόγραμμα του σχολείου το οποίο διοργανώθηκε στα πλαίσια του Ανοιχτού Σχολείου του Δήμου Αγίας Νάπας. ΔΕΙΤΕ ΦΩΤΟΓΡΑΦΙΕΣ


Πέμπτη, 30 Ιουνίου 2022 04:24:51 ΠΜ\nΑρχική›Απόψεις›Από θέσεως...›Γρηγόρης Νικολόπουλος›Προσήλωση στον στόχο\n09:59 - 18 Μαϊ 2009\nΤο παράδειγμα του κ. Σάλλα πρέπει να ακολουθήσουν και άλλοι επιχειρηματίες, τραπεζίτες, καθηγητές, οικονομολόγοι και έμπειροι εργαζόμενοι ή ακόμη και συνδικαλιστές. Ολοι όσοι εμπλέκονται στη λειτουργία της οικονομίας και είναι σήμερα απελπισμένοι από την απραξία της κυβέρνησης και την αερολογία που βασιλεύει στα ζητήματα οικονομικής πολιτικής.\nΚαι ένα από τα βασικά προβλήματα που πρέπει να επιλυθεί μέσω της κατάθεσης αυτών των ιδεών και των συγκεκριμένων μέτρων που θα ζητεί - προτείνει σε αυτήν αλλά και στην επόμενη κυβέρνηση- η αγορά είναι να δούμε επιτέλους πού θέλουμε να πάμε. Και πού μπορούμε ασφαλώς να πάμε. Η βάση της συζήτησης είναι γνωστή. Είμαστε μια οικονομία ανοικτή στον διεθνή ανταγωνισμό, που όμως παραμένει εσωστρεφής, ο ρόλος του κράτους στην οικονομία είναι καθοριστικός, έχουμε τεράστιο έλλειμμα στο ισοζύγιο των εξωτερικών συναλλαγών- πράγμα που σημαίνει ότι κάθε χρόνο γινόμαστε φτωχότεροι-, έχουμε τεράστιο εξωτερικό χρέος και δημόσιο έλλειμμα, διαφθορά, γραφειοκρατία... πολύ καλό κλίμα.\nΚαλό κλίμα και όμορφη χώρα με μεγάλη ιστορία. Είμαστε επίσης σκληραγωγημένοι. Διότι η δυσκολία με την οποία επιβιώνουμε στη δαιδαλώδη και ασταθή ελληνική πραγματικότητα μας έχει εκπαιδεύσει στο να θεωρούμε εύκολη την επιτυχία σε άλλες χώρες όπου υπάρχουν σταθεροί κανόνες και τηρούνται οι νόμοι. Διαθέτουμε δηλαδή τις δυνατότητες για να ορθοποδήσουμε. Αυτό που λείπει είναι να χαράξουμε μια συγκεκριμένη πορεία. Πρέπει να θέσουμε ως εθνικό στόχο την αύξηση της ευημερίας μας, την ουσιαστική ενσωμάτωσή μας και την ενίσχυση του ρόλου μας μέσα στην Ευρωπαϊκή Ενωση. Οσο και αν ακούγεται παράξενο, ο στόχος αυτός δεν είναι ξεκάθαρος για όλους. Και κυρίως δεν είναι ξεκάθαρος για τους πολιτικούς οι οποίοι δρουν συχνά εκτός της ιδεολογίας τους αλλά και εκτός λογικής κινούμενοι με γνώμονα το προσωπικό και κομματικό συμφέρον. Παρ΄ όλο λοιπόν που οι συνθήκες είναι αντίξοες και η κατάστασή μας κρίσιμη, θα πρέπει να ενεργοποιηθούμε όλοι και να αναγκάσουμε τους πολιτικούς ηγέτες μας να σοβαρευτούν και να κυνηγήσουν τον στόχο με προσήλωση («στοχοπροσήλωση» όπως έλεγε παλιά το ΚΚΕ). Αλλη λύση δεν έχουμε.


Βούτσης «αδειάζει» Καμμένο για το πλαφόν 3% στις αυτοδιοικητικές εκλογές\nΒουτσης «αδειαζει» Καμμενο για το πλαφον 3% στις αυτοδιοικητικες εκλογες\nΔημοσιεύθηκε από tovima την 10-07-2018, 12:38\nΑντίθετος προς την άποψη που διατύπωσε ο Π. Καμμένος εγείροντας θέμα πλαφόν 3% για την είσοδο ενός αυτοδιοικητικού συνδυασμού σε δημοτικό ή περιφερειακό συμβούλιο, εμφανίστηκε ο Πρόεδρος της Βουλής Ν. Βούτσης, «αδειάζοντας» τον υπουργό Άμυνας ο οποίος αιφνιδίασε την κυβέρνηση.\nΣυγκεκριμένα, ο υπουργός Άμυνας απάντησε στον πρόεδρο της ΚΕΔΕ ότι βλέπει θετικά την πρόταση για ελάχιστο ποσοστό 3% για την είσοδο των δημοτικών και περιφερειακών συνδυασμών στην τοπική αυτοδιοίκηση και διεμήνυσε στην Κ.Ο. των ΑΝΕΛ πως παρότι η ψήφος είναι κατά συνείδηση, ότι - όπως και ο πρώην δήμαρχος Πάρου Ι. Ραγκούσης είναι υπέρ του 3% - αυτό θα βοηθήσει στην κυβερνητική επιλογ...\nTags βουτσης πλαφον αυτοδιοικητικες εκλογες αδειαζει\nΒούτσης «αδειάζει» Καμμένο για το πλαφόν 3% στις αυτοδιοικητικές εκλογές Αντίθετος προς την άποψη που διατύπωσε ο Π. Καμμένος εγείροντας θέμα πλαφόν 3% για την είσοδο ε_


Η αισθητική αγωγή μπορεί να προσφέρει στα νήπια πολλαπλά οφέλη: αναπτύσσει τη δημιουργική τους σκέψη και τα βοηθά να εκφράζονται συναισθηματικά, ενισχύοντας την ευαισθησία τους.\nΟ ιδιωτικός βρεφικός σταθμός Λαμπίρη πρεσβεύει πως η καλλιέργεια της αισθητικής αγωγής στην προσχολική ηλικία είναι εξίσου σημαντική με την ανάπτυξη μαθησιακών δεξιοτήτων, καθώς προάγει τη δημιουργική σκέψη των παιδιών. Επιπλέον, τα εξοικειώνει με την καλλιτεχνική δημιουργία, βοηθώντας τα να αναδείξουν τις κλίσεις τους. Εκτός όλων των άλλων, όμως, οι καλλιτεχνικές δραστηριότητες του νηπιαγωγείου μας είναι από τις αγαπημένες στιγμές των μικρών μας μαθητών.\nΣτο σύγχρονο νηπιαγωγείο των Εκπαιδευτηρίων Λαμπίρη θεωρούμε πως είναι ζωτικής σημασίας η στήριξη των κλίσεων του κάθε παιδιού ξεχωριστά. Για το λόγο αυτό, το εκπαιδευτικό πρόγραμμα είναι γεμάτο από ποικίλες καλλιτεχνικές δραστηριότητες, ώστε κάθε παιδί να ανακαλύψει στην πορεία τι του αρέσει, τι του ταιριάζει και να μπορέσει να αναπτυχθεί πολύπλευρα ως προσωπικότητα.\nΟι καλλιτεχνικές δραστηριότητες του Βρεφονηπιακού σταθμού Λαμπίρη περιλαμβάνουν τις παρακάτω δημιουργικές ασχολίες:\nΚατασκευές | Χειροτεχνίες\nΣκοπός αυτής της καλλιτεχνικής δραστηριότητας είναι ο πειραματισμός των μικρών μας μαθητών με τις χειροτεχνίες. Με υλικά που παρέχονται από το νηπιαγωγείο μας, τα παιδιά παίζουν δημιουργικά, καλλιεργώντας τη φαντασία τους. Ακόμα, με την καθοδήγηση των έμπειρων νηπιαγωγών του Εκπαιδευτηρίου μας, τα παιδάκια μαθαίνουν μέσω των κατασκευών τους να δίνουν προσοχή στη λεπτομέρεια και να εξασκήσουν την παρατηρητικότητά τους, εφόδια πολύ χρήσιμα για τη μετέπειτα ζωή τους.\nΗ ζωγραφική αφήνει χώρο στα παιδιά να αποτυπώσουν τις σκέψεις τους, χρησιμοποιώντας τα χρώματα της αρεσκείας τους. Μπαίνοντας σε αυτή την ευχάριστη διαδικασία, καλλιεργούν τη φαντασία τους διασκεδάζοντας.\nΗ δραστηριότητα με τα κολάζ είναι ομαδική: τα νήπια συνεργάζονται μεταξύ τους για να δημιουργήσουν, αποκομίζοντας όλα τα οφέλη της καλλιτεχνικής δημιουργίας.\nΠηλός | Γλυπτική\nΗ πηλοπλαστική στο ιδιωτικό νηπιαγωγείο των Εκπαιδευτηρίων μας είναι διασκεδαστική υπόθεση: οι μικροί μας μαθητές παίζουν με τον πηλό, δημιουργούν όμορφες κατασκευές. Η δραστηριότητα αυτή αποτελεί την ιδανική ευκαιρία να εκφράσουν τα συναισθήματά τους, αφήνοντας τη φαντασία τους ελεύθερη.\nΣτο πλαίσιο αυτών των δραστηριοτήτων, το ιδιωτικό σχολείο Λαμπίρη διοργανώνει ειδικά εκπαιδευτικά προγράμματα σε εργαστήρια πηλού με την συμμετοχή των τάξεων του προνηπίου και του νηπιαγωγείου.


Ανελέητη μάχη με το θαλάσσιο σκουπιδαριό στο Λουτράκι - KLife\nΑνελέητη μάχη με το θαλάσσιο σκουπιδαριό στο Λουτράκι\nΤη δυνατότητα να ανοίξουν “πολυκατάστημα” έχουν τα μέλη του Ομίλου Αυτοδυτών Λουτρακίου – Loutraki Dive Club, αν “αξιοποιήσουν” ως “εμπόρευμα”, όλα αυτά που βρίσκουν και συλλέγουν στους εθελοντικούς καθαρισμούς του θαλασσίου περιβάλλοντος.\nΤο Σάββατο 19/10 υλοποίησαν δράση καθαρισμού στην περιοχή “Καταρράκτες” Λουτρακίου και ιδού το αποτέλεσμα όπως το περιγράφουν σε ανακοίνωσή τους: “Απολογισμός κατάδυσης 106 κιλά ή 406 αντικείμενα ! Άγκυρα, αλυσίδες, σχοινιά, ρούχα, κουτάκια αλουμινίου, πλαστικά μπουκάλια, παιχνίδια κλπ… Η ομάδα μας απαρτιζόταν από 4 δύτες 1 στην επιφάνεια και 2 στην ξηρά. Τα ευρήματα τόσο στον βυθό όσο και στον περιβάλλοντα χώρο για μία ακόμα φορά μας δείχνουν ότι κάποιοι “αγρόν ηγόρασαν”, συνεχίζουν να ρυπαίνουν……!\nΦίλε ψαρά που χρησιμοποιείς τον χώρο για να ψαρέψεις και να κάνεις το χόμπι σου σεβάσου το περιβάλλον, σεβάσου τους γύρω σου και σεβάσου το εαυτό σου, μάζεψε τα σκουπίδια σου (κουτάκια από αναψυκτικά ή μπύρας, συσκευασίες από δολώματα, πλαστικά από καφέ, αποτσίγαρα κλπ), άφησε τον χώρο καθαρό όταν φύγεις, ο κάδος απορριμμάτων (αυτό το γκρι πράγμα με πράσινο καπάκι στην άκρη του δρόμου) είναι 10 μέτρα μακριά σου….!!!!!!! Ευχαριστούμε το φίλο μας για την βοήθειά στην επιφάνεια!!! Ευχαριστούμε όλους τους συμμετέχοντες! Προστατεύουμε αυτό που αγαπάμε Σεβόμαστε το περιβάλλον. Σταματάμε να ρυπαίνουμε !!! Κοινοποιήστε τις δράσεις μας, ευαισθητοποιήστε τους γύρω σας !!!!”.


Ο χορός της Νίκης : CaptainBook.gr - Το πιο ενημερωμένο ηλεκτρονικό βιβλιοπωλείο.\nΣυγγραφέας: Antonio Skarmeta\nΌταν ο νεαρός Άνχελ Σαντιάγο βγαίνει από τη φυλακή, όπου έχει εξευτελιστεί με το χειρότερο τρόπο, αγνοεί ότι δύο καταδίκες εκκρεμούν εις βάρος του: η μία σε θάνατο και η άλλη σε έντονη ζωή. Έχοντας στην κατοχή του το σχέδιο για ένα μεγάλο κόλπο, επιδιώκει τη συμμαχία του μελαγχολικού, κυνικού διάσημου κλέφτη Βεργάρα Γκρέι και, με αθωότητα και πονηριά μαζί, προσπαθεί να τον γοητεύσει για να αναλάβουν μαζί το εγχείρημα. Στη ζωή και των δύο όμως μπαίνει η νεαρή Βικτόρια, όμορφη, ευαίσθητη, με έμφυτο ταλέντο στο χορό, αλλά απελπισμένη από τη ζωή της. Παρά την επισφαλή τους θέση, οι δυο άντρες θα παραδοθούν σε ένα από τα πιο όμορφα, διασκεδαστικά και συγκινητικά τρίγωνα έρωτα και φιλίας της σύγχρονης λογοτεχνίας.\nO συγγραφέας του έργου "O ταχυδρόμος του Νερούδα" επιδεικνύει στο βιβλίο του "O χορός της Νίκης" όλη τη γοητεία της ακαταμάχητης αφηγηματικής του τέχνης. Το μυθιστόρημα βραβεύτηκε με το Βραβείο Πλανέτα του 2003.\n22χ13 εκ., 365 σελίδες\nΆλλα πρόσωπα: Ελεάνα Τσόκα (Μεταφραστής)\nISBN (10ψήφιο): 960-03-4636-4\nΟ Αντόνιο Σκάρμετα γεννήθηκε το 1940 στη Χιλή. Σπούδασε φιλοσοφία και λογοτεχνία στο Πανεπιστήμιο της Χιλής, και τέχνες στο Πανεπιστήμιο Κολούμπια. Το πρώτο του βιβλίο, μια συλλογή διηγημάτων με τον τίτλο "El entusiasmo" ("Ο ενθουσιασμός") κυκλοφόρησε το 1967. Ακολούθησαν οι συλλογές διηγημάτων "Desnudo en el tejado" ("Γυμνός στην σκεπή", 1973), "Tiro Libre" ("Ελεύθερη βολή", 1973), "El ciclista de San Cristobal" ("O ποδηλάτης του Σαν Κριστόβαλ", 1973), "Novios y solitarios" ("Γαμπροί και μοναχικοί", 1975). Ακολουθούν τα μυθιστορήματα "Sone que la nieve ardua" ("Ονειρεύτηκα ότι το χιόνι έκαιγε", 1975), "No paso nada" ("Δεν έγινε τίποτα", 1980), "La insurreccion" ("Η εξέγερση", 1982) και "El cantero de Neruda" ("Ο ταχυδρόμος του Νερούντα", 1985), μυθιστόρημα που γυρίστηκε σε ταινία και τον έκανε διάσημο σ΄ όλο τον κόσμο. Ακολούθησαν τα μυθιστορήματα "Match ball" (1989), "La boda del poeta" ("O γάμος του ποιητή", 1999) και "La chica del trombon" ("Το κορίτσι με το τρομπόνι", 2001). Τα τελευταία χρόνια ζει στο Παρίσι ως πρεσβευτής της χώρας του, στην ίδια δηλαδή θέση που είχε ο φίλος του Πάμπλο Νερούντα πριν το πραξικόπημα κατά του προέδρου Αλιέντε.


Μητροπολίτης Ρούσης Νεόφυτος εξελέγη νέος Πατριάρχης Βουλγαρίας | Pentapostagma\nΕκκλησία 25.02.2013 - 10:30\nΜητροπολίτης Ρούσης Νεόφυτος εξελέγη νεος Πατριάρχης Βουλγαρίας και Μητροπολίτης Σόφιας στη Βουλγαρική πρωτεύουσα στις 24 Φεβρουαρίου 2013 από την Κληρικολαϊκή Συνέλευση για τις εκλογές του Πατριάρχου.\nΟ νέος Πατριάρχης γεννήθηκε στις 15 Οκτωβρίου 1945 στη Σόφια. Το έτος 1965 αποφοίτησε από την Ιερατική Σχολή Τσερεπίς.\nΤο έτος 1971 αποπεράτωσε τις σπουδές του στη Θεολογική Ακαδημία Σόφιας και εν συνεχεία συνέχισε τις μεταπτυχιακές του σπουδές στη Θεολογική Ακαδημία Μόσχας. Παράλληλα με τη φοίτησε στο Τμήμα Μεταπτυχιακών παρακολούθησε μαθήματα στο Σχολείο Ψαλτικής παρά τη Θεολογική Ακαδημία Μόσχας.\nΑφού επανήλθε στη Βουγαρία την 1 Σεπτεμβρίου 1973 διορίσθηκε καθηγητής εκκλησιαστικής μουσικής της Ανατολής στη Θεολογική Ακαδημία Σόφιας και διευθυντής της χορωδίας ιεροσπουδαστών.\nΕκάρη μοναχός στην Ιερά Μονή Τρογιάν στις 3 Αυγούστου 1975 από τον Πατριάρχη Βουλγαρίας Μάξιμο και στην κουρά έλαβε το όνομα Νεόφυτος, ταχθείς υπό την πνευματική καθοδήγηση του τότε Ηγουμένου της Μονής Αρχιμανδρίτου Γελασίου.\nΣτις 15 Αυγούστου 1975 χειροτονήθηκε διάκονος και στις 25 Μαρτίου 1976 ιερομόναχος από τον Πατριάρχη Μάξιμο.\nΑπό τις 30 Σεπτεμβρίου 1975 διατέλεσε διευθυντής της χορωδίας κληρικών της Σόφιας.\nΣτις 15 Ιουλίου 1977 επανήλθε στα καθήκοντά του ως επίκουρος καθηγητής εκκλησιαστικής μουσικής της Ανατολής και τελετουργκής στην Ακαδημία Σόφιας. Δίδασκε έως το έτος 1980.\nΣτις 21 Νοεμβρίου 1977 έλαβε το οφφίκιο του Αρχιμανδρίτη.\nΤην 1 Ιανουαρίου 1981 διορίσθκε Πρωτοσύγκελος της Ιεράς Μητροπόλεως Σόφιας.\nΣτις 8 Δεκεμβρίου 1985 στον Πατριαρχικό Καθεδρικό Ιερό Ναό Αγίου Αλεξάνδρου Νιέφσκυ πραγματοποιήθηκε η εις Επίσκοπον Λεβκίας, βοηθό της Ιεράς Μητροπόλεως Σόφιας χειροτονία του.\nΤην 1 Δεκεμβρίου 1989 διορίσθηκε Πρύτανης της Θεολογικής Ακαδημάις Σόφιας και μετά τη μετατροπή, την 1 Ιουλίου 1991, της Ακαδημίας σε Θεολογική Σχολή του Πανεπιστημίου Σόφιας από τις 26 Ιουλίου διατέλεσε πρώτος Κοσμήτωρ της.\nΣτις 27 Ιανουαρίου 1992 διορίσθηκε Αρχιγραμματέας της Ιεράς Συνόδου της Ορθοδόξου Εκκλησίας της Βουλγαρίας.\nΣτις 27 Μαρτίου 1994 εξελέγη Μητροπολίτης Δοροστόλου και Τσέρβεν με έδρα τη Ρούσα. Μετά τη διχοτόμηση της επαρχίας σε Δοροστόλου και Ρούσης με απόφαση της Ε΄ Κληρικολαϊκής Συνελεύσεως της 17 Δεκεμβρίου 2001 αναδείχθηκε σε Μητροπολίτη Ρούσης.\nΑπό τις 28 Οκτωβρίου 2009 έως 24 Ιανουαρίου 2010 προσωρινώς ανέλαβε τη διαποίμανση της επαρχίας Δοροστόλου.


Thessalia Times: Ο Δημήτρης Παπαστεργίου υποψήφιος στα Τρίκαλα\nΤην επίσημη ανακοίνωση της υποψηφιότητάς του για τον Δήμο Τρικκαίων έκανε σήμερα ο Δημήτρης Παπαστεργίου.\nΗ ανακοίνωση έγινε σε συνέντευξη τύπου στην αίθουσα του Δημοτικού Κινηματογράφου Τρικάλων στο Μύλο Ματσόπουλου και με μεταδόθηκε ζωντανά από το διαδίκτυο.\nΟ Δημ. Παπαστεργίου είναι 40 χρονών, ηλεκτρολόγος μηχανικός & μηχανικός Η/Υ και δραστηριοποιείται στον χώρο των ΑΠΕ.\nΓιατί κατεβαίνουμε; Οφείλουμε όλοι μας να είμαστε παρόντες. Να βγάλουμε τον καλύτερο εαυτό μας, να αφήσουμε πίσω όλα αυτά που εφήμερα μας χωρίζουν και να δούμε κατάματα την αλήθεια. Κανείς φορέας, κανένα κόμμα δεν θα κάνει τη ζωή μας καλύτερη αν εμείς οι ίδιοι δεν το επιδιώξουμε, δεν το απαιτήσουμε, δεν ασχοληθούμε ενεργά.\nΜε ποιους; Η ομάδα μας η οποία θα ανακοινωθεί σταδιακά το επόμενο διάστημα, είναι μία δυνατή ομάδα ανθρώπων που ζούνε, εργάζονται, δραστηριοποιούνται εδώ και έχουν διάθεση να βοηθήσουν, ο καθένας ανάλογα με τις δυνάμεις του, για να αλλάξουμε τις ζωές μας. Η ουσιαστική διαφορά μας είναι ότι την απόφαση για τη συμμετοχή στις εκλογές δεν ήρθε από πάνω προς τα κάτω, δεν φορέθηκε, δεν επιβλήθηκε, δεν είναι το αποτέλεσμα πολιτικής συμφωνίας. Είχε αντίθετη φορά, ξεκίνησε από τη βάση προς τα πάνω, προήλθε από τους πολίτες για τους πολίτες.\nΤο όνομα του συνδυασμού μας… Επανεκκίνηση Τώρα! Πάμε να επανεκκινήσουμε μαζί το Δήμο, να οργανωθούμε καλύτερα, να επανεκκινήσουμε το ενδιαφέρον μας, την αγάπη μας για την πόλη και τα χωριά προκειμένου να ζήσουμε όλοι καλύτερα. Πάμε τελικά να επανεκκινήσουμε τη νοοτροπία μας ως δημότες!\nΠώς θα το κάνουμε αυτό; Με έξυπνες ιδέες, διάθεση, εξωστρέφεια και δουλειά.\nΓνωρίζουμε σε μεγάλο βαθμό την κατάσταση που θα κληθούμε να αντιμετωπίσουμε. Και το γνωρίζουμε όχι μόνον γιατί ζούμε, κυκλοφορούμε και εργαζόμαστε σε αυτόν τον τόπο αλλά και γιατί ζητήσαμε τη γνώμη των δημοτών και σας την παρουσιάζουμε. Τον Οκτώβριο μέσω της εταιρίας VPRC τρέξαμε μία έρευνα στην οποία θέσαμε ερωτήσεις σε σχέση με τη γενικότερη κατάσταση, τα προβλήματα του κόσμου αλλά και τον βαθμό ικανοποίησης από τη ζωή τους και τη δημοτική αρχή.\nΟργάνωση του Δήμου. Το μυστικό της επιτυχίας κατά τη γνώμη μου είναι οι ίδιοι οι πολίτες. Αυτοί έχουν τη δύναμη να ανατρέψουν τη δύσκολη κατάσταση στην οποία έχει περιέλθει η δημόσια διοίκηση. Είμαι βέβαιος πως οι πολίτες θα θελήσουν να βοηθήσουν ΑΡΚΕΙ να δούνε πως ο Δήμος προσπαθεί, είναι εδώ και κάνει αυτός το πρώτο βήμα. Πάμε λοιπόν να αποκτήσουμε και πάλι την εμπιστοσύνη των Δημοτών οργανώνοντας τον Δήμο.\nΠως; Ενεργοποιούμε σε σοβαρά πρότυπα την γραμμή εξυπηρέτησης του πολίτη.\nΕνεργοποιούμε τον θεσμό του συμπαραστάτη του πολίτη.\nΠροχωράμε στην αξιολόγηση των δημοτικών υπαλλήλων\nΠεριφέρεια – χωριά. Προτείνουμε τη δημιουργία μιας υπηρεσίας αλλά και μιας αντιδημαρχίας μόνο για την περιφέρεια και την καθημερινότητα σε αυτή. Θέματα όπως η καθαριότητα, ο ηλεκτροφωτισμός, η αγροτική οδοποιία αλλά και το κόψιμο των χόρτων θα περνάνε άμεσα και αποκλειστικά από εκεί, χωρίς πολλές διαδικασίες και καθυστερήσεις.\nΠοιότητα ζωής. Ειδική υπηρεσία για το πάρκο του Αη Γιώργη στα Τρίκαλα και τον προφήτη Ηλία. Μονοπάτια περιπάτου στις όχθες του Ληθαίου και του Αγιαμονιώτη, με επαρκείς προσβάσεις για όλους και φωτισμό. Ειδική υπηρεσία για τις παιδικές χαρές. Παιδικές χαρές περιφραγμένες, με πιστοποιήσεις, συστηματική συντήρηση και φωτισμό. Πάμε να φτιάξουμε νέες πολιτικές για το ποδήλατο. Το ποδήλατο είναι στους σχεδιασμούς μας και όπου χρειαστεί θα πάρουμε γενναία μέτρα καταργώντας ακόμη και λωρίδες στάθμευσης προκειμένου να δημιουργήσουμε ασφαλείς ποδηλατικές διαδρομές πχ. προς τα σχολεία. Το ποδήλατο πρέπει να γίνει το επίσημο μέσο μετακίνησης των Τρικάλων.\nΚοινωνική μέριμνα. Ο Δήμος οφείλει να λάβει μέριμνα για τη στέγαση και σίτιση άπορων, άστεγων, όπως πρόσφατα έκανε και ο Δήμος Θεσσαλονίκης. Δεν χρειάζεται να μιλήσουμε πάλι για την υπόθεση του προγράμματος των γιατρών του κόσμου… Στην ίδια λογική είναι και η στήριξη του Κοινωνικού Φαρμακείου\n-> Προτείνουμε τη δημιουργία ταμείου Κοινωνικής αλληλεγγύης. Πόροι του θα μπορούσαν να είναι δωρεές ή και αντιμισθίες αιρετών προ κειμένου να ανακουφιστούν συνδημότες που αποδεδειγμένα τα βγάζουνε πέρα δύσκολα. Δείτε την πρόσφατη περίπτωση των λογαριασμών της ΔΕΗ.\n-> Προτείνουμε επίσης τη δημιουργία ενός κοινωνικού e-shop όπου δημότες θα μπορούνε να χαρίζουν ό,τι δεν έχουν ανάγκη, εύκολα και χωρίς κόπο. Υποχρέωση του δήμου θα είναι να τα συλλέγει και να τα προωθεί εκεί που θα πιάσουν τόπο.\n-> Στο κομμάτι της υγείας με απλές λύσεις όπως αυτόματοι απινιδωτές σε κεντρικά σημεία και σημεία συνάθροισης κοινού, μπορούν να σώσουν ζωές.\nΚαινοτομία. Τρέχουμε και πάλι το project eTrikala. Δύσκολο; Καθόλου αφού το έχουμε ξανακάνει!\n-> Επανεκκινούμε εφαρμογές όπως οι ευφυείς μεταφορές ή οι τελείως ξεχασμένοι κόμβοι μέτρησης κυκλοφοριακού φόρτου.\n-> Αξιοποιούμε την πολλά υποσχόμενη οπτική ίνα βάζοντας περιεχόμενο προς όφελος των δημοτών\n-> Δημιουργούμε μία κεντρική σελίδα για το Δήμο και πάνω της φορτώνουμε ψηφιακές βιβλιοθήκες ήχου, εικόνα και φωτογραφίας για την πόλη, τις οποίες ανεβάζουμε και σε δημοφιλή social media όπως το Instagram, Flickr, PressVideo και Youtube.\n-> Έχουμε φτάσει στο 2013 και ακόμη δεν έχουμε αποτυπωμένα τα δίκτυα της πόλης. Ακόμη και το GIS του δήμου στην ουσία δεν λειτουργεί. Πάμε να αναστρέψουμε την κατάσταση με την ανάπτυξη μιας πολυεπίπεδης Βάσης Δεδομένων Γεωγραφικής Πληροφορίας .\nΑπασχόληση. -> Ο θεσμός των θερμοκοιτίδων επιχειρήσεων μας ενδιαφέρει ιδιαίτερα. Με κοινωνικά κριτήρια παραχωρούμε στέγη, φως, τηλέφωνο, ιντερνετ, λογιστική και γραμματειακή υποστήριξη σε επιχειρήσεις και ελ. επαγγελματίες μέχρι να σταθούνε στα πόδια τους. Γνωρίζω πως κάτι τέτοιο επιχειρήθηκε μέσω προγραμμάτων χωρίς όμως επιτυχία.\n-> Ο Δήμος οφείλει να είναι αρωγός σε όποια επιχειρηματική κίνηση δημοτών. Μπορεί και οφείλει με γρήγορες διαδικασίες (Fast Track όπως έχουν καθιερωθεί να λέγονται) να εκδώσει άδειες λειτουργίας καταστημάτων, οικοδομικές άδειες αλλά και πάσης φύσεως αδειοδοτήσεις που απαιτούνται! Έχουμε μείνει πίσω και πρέπει να τρέξουμε βοηθώντας αυτούς που παίρνουν το ρίσκο και επιχειρούν.\nΤουρισμός. -> Βελτιώνουμε την εικόνα των εισόδων της πόλης και των χωριών\n-> Αναβιώνουμε τον μύθο της πόλης που θα μπορούσε να είναι Σαρκαφλιάς\n-> Στήνουμε τουριστικές διαδρομές με βασικό άξονα τον Ληθαίο από τις παλιές φυλακές έως το Φρούριο αλλά και πέρα από αυτό.\n-> Δημιουργούμε μόνιμους χώρους στάθμευσης τουριστικών λεωφορείων\n-> Τοποθετούμε QR Marks στα σημεία τουριστικού ενδιαφέροντος\nΠολιτισμός. Συνενώσεις μουσείων σ’ έναν χώρο με κυλιόμενες εκθέσεις, εκδηλώσεις μνήμης και προβληματισμού για το καλλιτεχνικό έργο του κάθε καλλιτέχνη. Πιστεύουμε σε Μουσεία και πινακοθήκες ενταγμένες στη ζωή της πόλης και των χωριών, με παράλληλους χώρους εκδηλώσεων, καφέ και βιβλιοθήκες\nΠαιδεία. λύσεις στα καθημερινά προβλήματα των σχολείων με την επισκευή και ανακατασκευή των στοιχειωδών υποδομών όπου χρειάζεται και με την υποστήριξη του έργου των εκπαιδευτικών. Όλα αυτά προϋποθέτουν την ουσιαστική λειτουργία της δημοτικής επιτροπής παιδείας\n-> Με άμεση επισκευή των περιφερειακών γηπέδων\n-> Με τη δημιουργία νέων γηπέδων μπάσκετ, βόλευ τένις σε ελεύθερους χώρους. Δεν μπορώ να πιστέψω ότι ο Δήμος δεν μπορεί να σηκώσει τέτοια κόστη. Και όμως το ενδιαφέρον από τους νέους είναι τεράστιο…\n-> Με σωστό προγραμματισμό δράσεων, εκδηλώσεων μαζικού αθλητισμού\n-> Με την ενθάρρυνση δημιουργία εταιρικών-συλλογικών πρωταθλημάτων\n-> Με υπηρεσία συντήρησης των υποδομών αυτών. Όχι άλλες σπασμένες μπασκέτες!\n-> Μου ουσιαστική στήριξη των σωματείων που παράγουν τεράστιο έργο κρατώντας νέα παιδιά μέσα στα γήπεδα, στα αθλητικά γήπεδα, στα γήπεδα της ζωής.


Θαλάσσιοι ίπποι σχηματίζουν… ζωντανό νησί! | Perierga.gr\nHome » Περίεργες Φωτογραφίες » Θαλάσσιοι ίπποι σχηματίζουν… ζωντανό νησί!\nΕυαγγελία Αναστασάκη | 15:55 - 13 Απριλίου 2013\nΚαλώς ήλθατε στο νησί Walrus ή αλλιώς στο “νησί των θαλάσσιων ίππων”. Δεκάδες θαλάσσια θηλαστικά κάθονται στη σειρά πάνω σε ένα παγόβουνο που επιπλέει στον ωκεανό στα ανοικτά της Αλάσκας δημιουργώντας το δικό τους νησί. Κάνοντας ένα διάλειμμα από το ημερήσιο κυνήγι τους, τα συμπαθέστατα θηλαστικά αποφάσισαν να ξαποστάσουν πάνω στον πάγο. Ο φωτογράφος Steven Kazlowski ανακάλυψε τους συγκεντρωμένους θαλάσσιους ίππους πάνω στο παγόβουνο κατά τη διάρκεια μιας εναέριας βόλτας που έκανε στην περιοχή.\n“Το αυτοσχέδιο νησί αποτελεί γι’ αυτά έναν ασφαλή τόπο ανάπαυσης αλλά και σαν ένα πλωτό σπίτι που κινείται γύρω από την τροφή τους!”, λέει ο φωτογράφος. Οι θαλάσσιοι ίπποι δημιουργούν μια σκοτεινή πλατφόρμα ανάμεσα στα λευκά κομμάτια πάγου κερδίζοντας τις εντυπώσεις, ενώ το θέαμα είναι από τα πλέον ασυνήθιστα στην άγρια φύση.\nGD Star Ratingloading...Θαλάσσιοι ίπποι σχηματίζουν... ζωντανό νησί!, 9.9 out of 10 based on 7 ratings Tags: θαλάσσιος ίππος, νησί, παράξενο νησί Category: Περίεργες Φωτογραφίες


Στις Σπέτσες, εκεί όπου ξεκίνησαν το κοινό τους ταξίδι ως παντρεμένο ζευγάρι στη ζωή, επέστρεψαν για λίγες στιγμές ξεκούρασης, η Όλγα Κεφαλογιάννη και ο Μίνως Μάτσας. Το ζευγάρι που περιμένει σε περίπου δύο μήνες να κρατήσει στην αγκαλιά του τα δύο του παιδιά, απαθανατίστηκε στις Σπέτσες τις πρώτες ημέρες του Ιουλίου. Οι φωτογραφίες από την εξόρμησή τους στο νησί του Αργοσαρωνικού, δόθηκαν στη δημοσιότητα δύο εβδομάδες αργότερα.\nΗ Όλγα Κεφαλογιάννη και ο Μίνως Μάτσας, παντρεύτηκαν στις 3 Μαΐου 2021 υπό άκρα μυστικότητα στις Σπέτσες, στο εξοχικό της οικογένειας Μάτσα. Την είδηση γνωστοποίησε μία ημέρα αργότερα η πολιτικός, μέσα από τον προσωπικό της λογαριασμό στο Instagram. Με τον συνθέτη είναι ζευγάρι εδώ και σχεδόν δύο χρόνια και το επόμενο διάστημα ετοιμάζονται να μεγαλώσουν την οικογένειά τους κατά δύο μέλη, αφού περιμένουν δίδυμα.\nΌπως αποκάλυψε η Όλγα Κεφαλογιάννη σε συνέντευξή της στην εκπομπή «Πάμε Δανάη», η ίδια και ο σύζυγός της, Μίνως Μάτσας περιμένουν ένα αγοράκι κι ένα κοριτσάκι.\nΌσα είπε η Όλγα Κεφαλογιάννη για την «ανατροπή» που έφερε ο Μίνως Μάτσας στη ζωή της\n«Αυτό που χαρακτηρίζει τα τελευταία δύο χρόνια, είναι η ανατροπή. Οι ανατροπές στη ζωή έρχονται και πρέπει να είσαι προετοιμασμένος να τις αρπάξεις, πολλές φορές περνάνε από μπροστά μας πράγματα που ίσως από φόβο δεν τολμάμε», είχε αναφέρει η Όλγα Κεφαλογιάννη στη συνέντευξή της στον Άρη Καβατζίκη.\n«Κάτι που είχα βγάλει από το μυαλό μου ως πιθανότητα, συμβαίνει»\nΜιλώντας για την εμπειρία της μητρότητας η Όλγα Κεφαλογιάννη, είχε εξομολογηθεί ότι ως τώρα είχε αναγκαστεί να τη βγάλει από το μυαλό της, έχοντας απογοητευτεί στο παρελθόν. «Ξέρω ότι υπάρχουν πολλές γυναίκες που θα θέλαν να βιώσουν τη μητρότητα και έχουν λόγος που τους αποτρέπουν. Είναι ωραίο να γίνεις μητέρα όταν πραγματικά το θες και είναι σημαντικό να μην απογοητευτείς. Έχω περάσει την απογοήτευση αύτη. Αν κάποια γυναίκα θέλει να βιώσει τη μητρότητα, πρέπει να ενημερωθεί, να το προσπαθήσει και πλέον η επιστήμη βοηθάει πάρα πολύ», σημείωνε η πολιτικός.\n«Εγώ αισθάνομαι πολύ ευλογημένη, γιατί κάτι που είχα βγάλει από το μυαλό μου ως πιθανότητα, συμβαίνει. Είναι κάτι που σε πληγώνει πάρα πολύ, το βιώνεις ως πολύ μεγάλη απώλεια, λες “ας το αφήσω”. Η φύση μας έχει φτιάξει για να γινόμαστε μαμάδες σε νεότερη ηλικία, πλέον μπορούμε να το κάνουμε και σε μεγαλύτερη ηλικία», ανέφερε.\nΑφού αποκάλυψε το φύλο των μωρών της, ο Όλγα Κεφαλογιάννη αναφέρθηκε στο πώς βιώνει η ίδια το διάστημα της εγκυμοσύνης της. «Σε προσωπικό επίπεδο προετοιμάζομαι, είναι μια περίοδος που πρέπει να προσέχω πολύ. Ανυπομονώ να έρθει η ώρα που την είχα βγάλει από το μυαλό μου και είναι συγκλονιστικό που ευλογήθηκα να το ζήσω. Όποια γυναίκα θέλει να γίνει μητέρα ελπίζω να μπορέσει να βιώσει αυτό το συναίσθημα», κατέληξε.


ΑΝΗΣΥΧΟΙ οι σεισμολόγοι: Περιμένουμε ΜΕΓΑΛΟ σεισμό στην... - Star.gr\nΕΛΛΑΔΑ Δευτέρα, 31 Οκτωβρίου 2016, 20:45\nΑΝΗΣΥΧΟΙ οι σεισμολόγοι: Περιμένουμε ΜΕΓΑΛΟ σεισμό στην Ελλάδα-Μακάρι να εκτονωθεί στη θάλασσα\nΔύο περιοχές της Ελλάδας παρακολουθούν με ιδιαίτερη προσοχή τον τελευταίο καιρό οι σεισμολόγοι. Υπάρχουν ενδείξεις ότι η πιθανότητα εκδήλωσης μεγάλου σεισμού στις συγκεκριμένες περιοχές είναι αυξημένη. Σύμφωνα με τον Διευθυντή του Γεωδυναμικού Ινστιτούτου, έχουν μαζέψει πολύ ενέργεια η οποία αναμένεται να εκτονωθεί.\n«Υπάρχουν δύο περιοχές οι οποίες έχουν την πιο μεγάλη επικινδυνότητα αυτή τη στιγμή. Η Ελλάδα ήταν πάντα μια σεισμογενής χώρα και μαζεύει ενέργεια, αυτή η ενέργεια έχει καιρό να βγει. Μακάρι να βγει στη θάλασσα», σημειώνει στο STAR ο Άκης Τσελέντης.\nΟ διευθυντής του Γεωδυναμικού Ινστιτούτου κρούει τον κώδωνα του κινδύνου για επικείμενο μεγάλο σεισμό στην Ελλάδα, ο οποίος μπορεί να ξεπεράσει τα 6 ρίχτερ. Υπάρχουν 2 συγκεκριμένες περιοχές της χώρας στις οποίες οι επιστήμονες παρακολουθούν καθώς όπως λένε έχουν μαζέψει πολύ ενέργεια.\n«Αν έχεις ένα κομμάτι γυαλί και το πιέζεις, το πιέζεις, το πιέζεις κάποια στιγμή αυτό θα σπάσει, έτσι συμβαίνει και με την Ελλάδα! Συγκεκριμένα, συμπιέζεται ανατολικά από την Τουρκία, νότια από την Αφρική και κάποια στιγμή τα πετρώματα αυτά μαζεύουν ενέργεια. Κάποια από τις περιοχές αυτές έχουν πιο πολύ ενέργεια. Εκεί θα έχουμε την εκτόνωση και την εμφάνιση ενός ισχυρού σεισμού. Δεν μιλάω για αύριο, μεθαύριο ή σε ένα μήνα», προσθέτει ο κύριος Τσελέντης.\nΑναταραχή και προβληματισμό προκαλεί η δήλωση του Άκη Τσελέντη. Οι Έλληνες είναι ανήσυχοι καθώς μόνο τον τελευταίο μήνα στη χώρα μας, καταγράφηκαν δεκάδες σεισμοί. Αρκετοί από αυτούς ήταν πάνω από τα 4 ρίχτερ: 4,3 στην Κέρκυρα, 5,2 στα Ιωάννινα, 4,3 στη Σάμο, 4,2 στη Κρήτη, 4,3 Ρίχτερ στη Ναύπακτο, 4,2 στη Κυλλήνη, 5 στην Κορώνη, 5,1 στη Ρόδο, 4 Ρίχτερ στην Αλόννησο.\n«Το γεγονός ότι στην Ελλάδα ο μέσος ετήσιος σεισμός είναι της τάξεως 6 με 6,1 πάντα πρέπει να είμαστε προετοιμασμένοι για ένα σεισμό. Στην Ελλάδα απελευθερώνεται το 50% της σεισμικής ενέργειας που απελευθερώνεται σε όλη την Ευρώπη. Είμαστε 1η στην Ευρώπη και 6η στον κόσμο», υπογράμμισε ο Κώστας Μακρόπουλος, Πρόεδρος Μόνιμης Επιστημονικής Επιτροπής Εκτίμησης Βραχυπρόθεσμης Εξέλιξης Σεισμικότητας.\nΟ κύριος Μακρόπουλος στη συνέχεια, καλεί τον Άκη Τσελέντη να καταθέσει ό,τι στοιχεία έχει. «Ο κ. Τσελέντης είναι μέλος αυτής της επταμελούς επιτροπής και αν έχει τα στοιχεία θα έπρεπε να τα έχει καταθέσει».\nΟι επιστήμονες επισημαίνουν ότι χρειάζεται επαγρύπνηση από την πολιτεία ενώ δίνουν συμβουλές στους πολίτες τι να κάνουν σε περίπτωση σεισμού.\n«Τα σπίτια μας δεν πέφτουν τόσο εύκολα. Το πρόβλημα είναι να μην έχουμε τραυματισμούς από το εσωτερικό το σπιτιών. Βαριά αντικείμενα επάνω από παιδικές κούνιες, είναι απαράδεκτο. Όταν βλέπουν ότι το κτήριο δεν είναι καλό, να φωνάξουν έναν μηχανικό, να τους κάνουν κάποιες υποδείξεις. Η τακτική η οποία επικρατεί στο εξωτερικό είναι το τρίγωνο της ζωής, δηλαδή καθόμαστε κοντά σε ένα έπιπλο και αν πέσει κάτι επάνω το έπιπλο θα δημιουργήσει κάποιον θύλακα», τόνισε τέλος ο Άκης Τσελέντης.\nΣεισμός πρωί πρωί στη Λάρισα


Βάιος Παπαδημητρίου | Κρυψορχία - Ανελκόμενος όρχις\nH ατελής αυτή κάθοδος του όρχι παρατηρείται μέχρι και στο 30% των πρόωρων νεογνών, και στο 3% των τελειόμηνων. Επειδή η κάθοδος αυτή συνεχίζεται ως και τον 10ο μήνα της ζωής, η κρυψορχία συναντάται στο 1% περίπου των αγοριών κατά το τέλος του 1ου έτους της ζωής τους.\nΗ διάγνωση βασίζεται στην κλινική εξέταση με την απουσία του όρχι στην ψηλάφηση του οσχέου και την ανεύρεσή του σε υψηλότερη θέση στην βουβωνική χώρα, χωρίς να είναι εφικτή η κατά την εξέταση τοποθέτησή του εντός του οσχέου με το χέρι. Συνήθως το σύστοιχο με τον υψηλότερο όρχι ημιόσχεο είναι υποπλαστικό, λιγότερο ανεπτυγμένο, συγκριτικά με το αντίθετο. Διαφορετική οντότητα αποτελεί ο ανελκόμενος όρχις, ο οποίος αν και βρίσκεται σε υψηλότερη θέση κατέρχεται κατά την εξέταση εντός του ημιοσχέου χωρίς τάση, αλλά δεν παραμένει απαραίτητα εκεί λόγω ισχυρού μυϊκού αντανακλαστικού.\nΣε περίπτωση που ο όρχις είναι αψηλάφητος κατά την κλινική εξέταση (<20%), μπορεί ο υπερηχογραφικός έλεγχος να βοηθήσει στην εντόπισή του, ενώ σπανιότερα μπορεί να χρειαστεί και μαγνητική τομογραφία για την ανεύρεση ενός όρχι σε υψηλή ενδοκοιλιακή θέση. Η χορήγηση ορμονών μπορεί να βοηθήσει στην ειδική περίπτωση που δεν μπορούν να ψηλαφηθούν και οι δύο όρχεις.\nΗ βασική σημασία της κρυψορχίας και η ανάγκη έγκαιρης χειρουργικής της αντιμετώπισης έγκειται στο γεγονός ότι ο εκτός της φυσιολογικής θέσεως όρχις, λόγω της διαφοράς θερμοκρασίας, εμφανίζει αλλοιώσεις των φυσιολογικών λειτουργιών του. Έτσι είναι πολύ πιθανό να παρουσιάσει διαταραχές τόσο στην παραγωγή τεστοστερόνης όσο και στην παραγωγή των σπερματοζωαρίων. Επίσης εμφανίζει αυξημένο το ενδεχόμενο κακοήθους εξαλλαγής, συστροφής, και τραυματισμού.\nΗ ορχεοπηξία, δηλαδή η χειρουργική καθήλωση του όρχεως στο σύστοιχο ημιόσχεο, πρέπει να εκτελείται έως το αργότερο την ηλικία των 12-18 μηνών, σύμφωνα με τις κατευθυντήριες Οδηγίες της Ευρωπαϊκής Ουρολογικής Εταιρίας. Η χειρουργική επέμβαση νωρίς μπορεί να έχει θετικά αποτελέσματα στη μελλοντική γονιμότητα και την πιθανότητα βλάβης των γεννητικών κυττάρων. Υπάρχουν μελέτες που δείχνουν ότι η χειρουργική διόρθωση στους 9 μήνες συμβάλλει σημαντικά στη μερική διόρθωση του μεγέθους του όρχι σε σχέση με τη διόρθωση σε ηλικία 3 ετών. Πάντως σε άνδρες με κρυψορχία μόνο από τη μία πλευρά, τα ποσοστά πατρότητας είναι παρόμοια με του γενικού πληθυσμού και απλά ίσως απαιτηθεί μεγαλύτερο χρονικό διάστημα προσπαθειών για σύλληψη.\nΆνδρες με ιστορικό κρυψορχίας ειδικά και από τις δύο πλευρές θα πρέπει να παρακολουθούνται από την εφηβική ηλικία ως τα 40 περίπου έτη για την πιθανότητα εμφάνισης καρκίνου του όρχι. Στο 5-10% των ανδρών με καρκίνο του όρχι (που είναι ο συχνότερος καρκίνος στο νέο άνδρα) υπάρχει ιστορικό κρυψορχίας. Ο κίνδυνος αυξάνεται συγκεκριμένα κατά 4-15 φορές σε σχέση με το γενικό πληθυσμό. Η ορχεοπηξία σε μικρή ηλικία ελαττώνει τον κίνδυνο εμφάνισης της νόσου.\nΣε αυτή την περίπτωση ο όρχις έχει ολοκληρώσει την κάθοδό του στο όσχεο, αλλά δεν βρίσκεται στη φυσιολογική του ενδοοσχεϊκή θέση λόγω αυξημένου αντανακλαστικού του κρεμαστήρα μυός. Συνήθως ανεβοκατεβαίνει σε ερεθίσματα προς τη βουβωνική περιοχή (κυρίως φόβος, άγχος, αγωνία, έντονο ψύχος). Παρατηρείται συχνά σε τελειόμηνα και πρόωρα νεογνά. Πρέπει να διακριθεί από την κρυψορχία. Γενικά ακόμα και σήμερα αποτελεί αμφιλεγόμενο αν αποτελεί παθολογική ή φυσιολογική κατάσταση!\nΟ γιατρός πρέπει να εξετάζει το παιδί με ζεστά χέρια σε βατραχοειδή θέση και ηρεμία. Κατά την ψηλάφηση του όρχι θα επιχειρήσουμε να τον κατασπάσουμε προς τη φυσιολογική θέση. Επίσης χρήσιμη είναι η παρατήρηση του οσχέου από τους γονείς όταν το παιδί είναι ήρεμο στο σπίτι και ειδικά όταν κοιμάται.\nΤο αντανακλαστικό του ανελκόμενου όρχι συνήθως σταματά έως την ηλικία των 7-8 ετών. Το παιδί πρέπει να παρακολουθείται με κλινική εξέταση και ίσως υπερηχογράφημα οσχέου ανά έτος. Λόγοι για να χειρουργηθεί ο ανελκόμενος όρχις και να καθηλωθεί με ράμματα στο όσχεο είναι κυρίως η μείωση του μεγέθους ή η αλλαγή της υφής του όρχι σε σχέση με προηγούμενη εξέταση και σε σχέση με τον άλλο όρχι. Ο ιδανικός χρόνος για το χειρουργείο εξακολουθεί να προκαλεί συζητήσεις και διχογνωμία στον ιατρικό κόσμο.


Εκτινάχθηκε λόγω κορονοϊού η αποταμίευση νοικοκυριών και επιχειρήσεων - Αστραπάρης - Χίος\nΌπως τονίζει σε σχετικό σχόλιό της η εφημερίδα Financial Times, η ραγδαία αυτή αύξηση της αποταμίευσης αντανακλά το άφθονο φθηνό χρήμα που έχουν προσφέρει οι κεντρικές τράπεζες, σε μια προσπάθεια να εμποδίσουν τον οικονομικό αντίκτυπο της πανδημίας να μετατραπεί από παγκόσμια ύφεση σε παγκόσμια πιστωτική ασφυξία.\nΌπως τόνισε η ΕΚΤ, η ετήσια αύξηση του δείκτη προσφοράς χρήματος Μ1, που περιλαμβάνει το χρήμα σε κυκλοφορία και τις καταθέσεις, αυξήθηκε κατά 13,5%. Και βέβαια, ο μεγάλος όγκος φθηνού χρήματος που έχουν προσφέρει αθρόα στην οικονομία κεντρικές τράπεζες και κυβερνήσεις έχει προβληματίσει μερίδα επενδυτών και οικονομολόγων, καθώς δυνητικά εγκυμονεί τον κίνδυνο μεγάλης επιτάχυνσης του πληθωρισμού. Τα στοιχεία προδίδουν, πάντως, ότι μετά την εμφάνιση της πανδημίας οι αυξήσεις των τιμών επιβραδύνθηκαν περαιτέρω και στην πλειονότητά τους οι οικονομολόγοι εκτιμούν πως για αρκετά χρόνια ακόμη και σε περίπτωση ανάκαμψης της οικονομίας ο πληθωρισμός θα παραμείνει σαφώς κάτω από τον στόχο του 2%, που έχει ορίσει η ΕΚΤ ως σταθερότητα των τιμών. Σημειωτέον ότι ο στόχος αυτός παραμένει άπιαστος για την ΕΚΤ εδώ και χρόνια, αφού παρά το πρόγραμμα ποσοτικής χαλάρωσης ο πληθωρισμός δεν έχει καν πλησιάσει το 2%.\nΑπό τα στοιχεία της ΕΚΤ προκύπτει, πάντως, πως οι επιχειρήσεις ανησυχούν για την εικόνα τους παρά την ανάκαμψη που άρχισε να διαφαίνεται όταν άρχισαν να ανακαλούνται όσοι περιορισμοί και απαγορεύσεις είχαν επιβληθεί για να ανακόψουν τη μετάδοση της πανδημίας. Όπως σχολιάζουν οικονομικοί αναλυτές, η απότομη πτώση που σημείωσε η εμπιστοσύνη των επενδυτών εν τω μέσω της πανδημίας αναμένεται να επιβραδύνει κάπως την ανάκαμψη.\nΜερίδα οικονομολόγων βλέπει τις αυξημένες καταθέσεις να κυοφορούν μια εκτίναξη της ζήτησης που θα καταγραφεί όταν θα έχουν αρθεί όλα τα μέτρα κατά του κορονοϊού. Τη χαρακτηρίζουν μάλιστα μη ηθελημένη αποταμίευση. Άλλη μερίδα οικονομολόγων, αντιθέτως, την ερμηνεύει αποκλειστικά σαν δικλίδα ασφαλείας, ιδιαιτέρως σε ό,τι αφορά τα νοικοκυριά που οχυρώθηκαν έναντι ενός αβέβαιου μέλλοντος.\nΑγοράζει 25.000 μάσκες για τα σχολεία ο δήμος Χίου


Χρήσιμες συμβουλές για εξοικονόμηση χρημάτων και θερμίδων\nΒρίσκεστε εδώ :: Αρχική » Διατροφή » Χρήσιμες συμβουλές για εξοικονόμηση χρημάτων και θερμίδων »\nΑν νομίζετε ότι δεν έχετε χρόνο για κάτι τέτοιο, σκεφτείτε το ξανά! Υπάρχουν εύκολοι τρόποι που μπορείτε να το κάνετε αυτό. Eλάτε να σας βοηθήσουμε.\nΕάν συνηθίζετε να τρώτε κάτι πρόχειρο, από τα έτοιμα φαγητά των fast food για το μεσημεριανό γεύμα σας, χωρίς αμφιβολία τρώτε πολύ και ξοδεύετε πολλά χρήματα, σε αυτό το σημαντικό γεύμα της ημέρας.\nΑντίθετα, παίρνοντας κάτι από το σπίτι, μπορείτε να εξοικονομήσετε χρήματα και ταυτόχρονα να μειώσετε τις θερμίδες σας.\n1. Χρησιμοποιήστε τα περισσεύματα.\nΗ πίτσα που περίσευσε, τα ζυμαρικά, το κοτόπουλο, το ψάρι, τα λαχανικά ή κάποια σαλάτα που έμειναν, μπορείτε να τα απολαύσετε την επόμενη μέρα. Φυσικά, μπορείτε να προγραμματίσετε την ποσότητα του φαγητού σας, ώστε να περισεύσει για την άλλη μέρα.\nΧρησιμοποιώντας μικρά δοχεία αποθήκευσης για το φαγητό, θα έχετε ένα έτοιμο γεύμα που θα σας κοστίσει ελάχιστα έως τίποτε, συγκρίνοντας το με το κόστος του εστιατορίου.\n2. Τυλίξτε το\nΕίτε είναι γαλοπούλα, βούτυρο και μαρμελάδα, τυρί και λαχανικά, τα σάντουιτς είναι μία εύκολη λύση για το μεσημεριανό γεύμα. Και αν θέλετε να προσθέσετε μία διαφορετική νότα στο σάντουιτς, σκεφτείτε να χρησιμοποιήσετε μία πίτα ολικής αλέσεως αντί για ψωμί. Πάρτε μαζί σας και ένα φρούτο και απολαύστε το μεσημεριανό σας.\n3. Απλά, πάρτο και φύγε.\nΜερικές φορές δεν έχετε χρόνο να ετοιμάσετε κάτι υγιεινό για το μεσημεριανό σας. Έχετε μόνο το χρόνο να αρπάξετε κάτι και να φύγετε! Εάν έχετε προβλέψει να υπάρχουν στο σπίτι αυτά τα είδη των τροφίμων, δεν θα έχετε κανένα πρόβλημα. Όπως είναι τα γαλακτοκομικά προϊόντα με χαμηλά λιπαρά, οι μπάρες δημητριακών και όλα τα φρέσκα φρούτα. Ξοδεύοντας ελάχιστο χρόνο, μπορείτε να προσθέσετε ένα καρότο, μία ντομάτα, ή κομμένο σέλινο και να φύγετε.\n4. Δοκιμάστε ένα προ- προετοιμασμένο γεύμα.\nΕάν έχετε πρόσβαση σε φούρνο μικροκυμάτων στο χώρο εργασίας σας, υπάρχουν κατεψυγμένα υγιεινά φαγητά για το μεσημεριανό σας. Αν και έχουν οπωσδήποτε περισσότερο αλάτι από τα άλλα τρόφιμα, δεν βλάπτει η κατανάλωσή τους λίγες φορές. Το μειονέκτημά τους είναι η ποσότητα του αλατιού, αλλά το πλεονέκτημα είναι ότι στοιχίζουν πολύ λιγότερο από το εστιατόριο. Βέβαια μην ξεχνάτε τις θερμίδες. Μην ξεχνάτε τα φρούτα σας και θα έχετε έτσι ένα απολαυστικό γεύμα το μεσημέρι.\nMπείτε πάλι στο πρόγραμμα σας.\nΌλοι μπορούμε να ξεχάσουμε την υγιεινή διατροφή μας ή τη δίαιτα, μετά από μία κακή ημέρα ή κακή εβδομάδα ή άσχημο Σαββατοκύριακο. Αυτό που ξεχωρίζει τα άτομα που ακολουθούν με επιτυχία τη δίαιτά τους από αυτούς που δεν τα καταφέρνουν, είναι η ικανότητά τους να συγκροτηθούν και να μπουν πάλι στο πρόγραμμά τους.\nΤα άτομα που χάνουν βάρος, ξέρουν πολύ καλά, ότι ο δρόμος της δίαιτας δεν είναι πάντα εύκολος. Υπάρχουν εμπόδια και πειρασμοί, όπως ένα ωραίο Σαββατιάτικο βράδυ με πλούσιο φαγητό και γλυκά.\nΟ σκοπός είναι να μπορέσουμε να αρχίσουμε ξανά τη δίαιτά μας, για να επιτύχουμε, μακροπρόθεσμα ένα σωστό βάρος.\nΔείτε ορισμένες συμβουλές που θα σας βοηθήσουν:\n1. Μην απογοητευτείτε.\nΟι ειδικοί της διατροφής, ξέρουν ότι η ποιότητα της δίαιτας δεν ορίζεται σε ένα γεύμα, μία ημέρα ή ένα Σαββατοκύριακο. Αντίθετα, αποτελείται από πολλές επιλογές που εμφανίζονται κατά τη διάρκεια εβδομάδων και μηνών. Αν ένα Σαββατοκύριακο έχετε φάει πολύ και όχι υγιεινές τροφές, αρχίστε την εβδομάδα σας με επιλογές μόνο υγιεινών τροφίμων. Ένα σωστό μακροπρόθεσμο πρόγραμμα υγιεινής διατροφής δεν χρειάζεται να είναι τα πάντα τέλειο κάθε στιγμή. Είναι να μπορεί κανείς να ισορροπεί τις κακές επιλογές μίας ημέρας με τις καλύτερες την άλλη ημέρα.\n2. Πάρτε πίσω τον έλεγχο.\nΜετά από κάποιες «αταξίες» μην τα διαλύσετε όλα. Αντίθετα, σιγά – σιγά υπενθυμίστε στον εαυτό σας ότι είστε ικανός να τα καταφέρετε. Επίσης μην παραλείπετε γεύματα. Αυτό σας οδηγεί σε έντονη πείνα και χαμηλή ενέργεια. Τρώτε πάντα το πρωινό σας, μην παραλείψετε κανένα γεύμα και σνακ, μην ξεχνάτε τα φρέσκα φρούτα και τα λαχανικά, πίνετε άφθονο νερό για να είστε ενυδατωμένοι. Εάν δεν έχετε κέφι για γυμναστική, προσπαθήστε να περπατάτε γρήγορα, 30 λεπτά την ημέρα. Κάνει πολύ καλό στην ενέργεια και στη διάθεση σας.\n3. Ελέγξτε το βάρος σας.\nΜπορεί να φοβάστε να ανέβετε στη ζυγαριά μετά το «κακό» Σαββατοκύριακο, αλλά η αλήθεια είναι ότι όσο πιο γρήγορα ζυγιστείτε, τόσο γρηγορότερα θα έχετε τον έλεγχο της πραγματικότητας. Εάν έχετε παχύνει λίγο, αυτό είναι μία καλή υπενθύμιση ότι πρέπει να ξεκινήσετε να ασκήστε και να τρώτε λιγότερο.\n4. Καταλάβετε τι ακριβώς έχει συμβεί.\nΜερικές φορές μπορεί να χρειαστείτε βοήθεια για να δείτε τι συνέβη και χάσατε τον έλεγχο. Ένα φιλικό πρόσωπο ή ο ειδικός διαιτολόγος, αν έχετε, θα σας βοηθήσουν να καταλάβετε το λάθος. Μήπως δεν είχατε κάποιο σχέδιο στο μυαλό σας όταν πήγατε στο πάρτι; Είσαστε με φίλους που θέλουν να καταστρέψουν την προσπάθειά σας να αδυνατίσετε; Μήπως εντέλει δεν είναι τόσο άσχημα τα πράγματα; Θυμηθείτε. Ο σκοπός δεν είναι να είστε τέλεια. Μπορείτε να είστε σε ένα πάρτι και να απολαύσετε μία μέτρια μερίδα του αγαπημένου σας γλυκού χωρίς να πιστεύετε ότι καταστρέψατε τη δίαιτά σας.\nΤο καλοκαίρι είναι μία τέλεια περίοδος για να συνηθίσουμε σε μία καλύτερη και πιο υγιεινή διατροφή.\nΊσως ξοδεύετε περισσότερο χρόνο για να απολαύσετε το ζεστό καιρό και την άσκηση σε εξωτερικούς χώρους, ή σας αρέσει να ετοιμάζετε όμορφες δροσερές σαλάτες. Είναι μία καλή στιγμή να επανεξετάσετε το πρόγραμμα της δίαιτάς σας, να δείτε που βρίσκεστε και πόσο βάρος θα θέλατε να χάσετε.\nΜικρές συμβουλές που θα σας βοηθήσουν:\n1. Επωφελήσου από το καλοκαίρι\nΕίτε έχετε παρακολουθήσει τη δίαιτά σας είτε όχι, είναι πολύ καλό να το κάνετε τώρα. Θα διαπιστώσετε αν έχετε μεγαλώσει την ποσότητα του πρωινού σας, αν τρώτε πολλά σνακ, αν πίνετε πολύ κρασί. Παρακολουθείστε τη διατροφή σας για μία εβδομάδα και μετά σημειώστε τι παρατηρήσατε.\n2. Περισσότερη άσκηση.\nΜπορείτε να συμπληρώσετε το πρόγραμμα άσκησης το καλοκαίρι, προσθέτοντας περπάτημα. Μελέτες έδειξαν, ότι αν χρησιμοποιείτε ένα απλό βηματόμετρο θα είστε πιο πρόθυμοι να περπατήσετε λίγο περισσότερο κάθε ημέρα. Παρακολουθήστε για μία εβδομάδα τα βήματά σας. Ο στόχος είναι να κάνουμε 10.000 βήματα την ημέρα. Δείτε που βρίσκεστε και προσπαθήστε. Ακόμη και χωρίς βηματόμετρο θα καταλάβετε σιγά – σιγά να αυξάνει η δραστηριότητά σας, στο σπίτι και στη δουλειά.\n3. Τρώτε λιγότερη ζάχαρη.\nΓια μία εβδομάδα μην φάτε καθόλου γλυκά. Όλοι συνήθως λένε ότι η άσκηση τους βοηθά να μη ζητούν «γλυκό». Ποιος λέει ότι κάθε γεύμα πρέπει να τελειώνει με ένα γλυκό; Ίσως να επιτρέψουμε στον εαυτό μας μία γλυκιά απόλαυση μερικές φορές. Δεν χρειάζεται να είστε μία μέλλουσα νυφούλα για να σταματήσετε τα γλυκά. Προσπαθήστε για μία εβδομάδα και θα δείτε.\n4. Παραιτηθείτε από το κρέας.\nΑν πείτε όχι στο κρέας, θα τρώτε φυσικά περισσότερα φρούτα και λαχανικά. Δοκιμάστε νέες συνταγές όπως το τσίλι, λαχανικά και φασόλια, ένα πιάτο ζυμαρικών με λαχανικά ή ακόμη και μπιφτέκι λαχανικών. Συνδυάστε το με μία σαλάτα και θα δείτε πόσο εύκολο είναι να έχετε ένα όμορφο πιάτο, ακόμη και χωρίς κρέας, αλλά με άφθονα λαχανικά.\n3 βασικοί κανόνες για μία γρήγορη, αποτελεσματική εκγύμναση.\nΧτίστε μία σέξι πλάτη!\nΧάστε περισσότερο βάρος με βάρη


Βρώμη: Είναι πλούσια σε βήτα γλυκάνη, έναν τύπο φυτικών ινών που προωθούν το αίσθημα του κορεσμού και ταυτόχρονα μειώνουν τα επίπεδα της χοληστερόλης. Επίσης, η βρώμη παρέχει πληθώρα αντιοξειδωτικών ουσιών και υγιεινά Ω-3 λιπαρά οξέα, φυλλικό οξύ και κάλιο.\nΑβγό: Παρά το μικρό του μέγεθος, συγκεντρώνει πληθώρα θρεπτικών συστατικών. Είναι μία από τις καλύτερες πηγές ποιοτικών πρωτεϊνών και ταυτόχρονα δίνει βιταμίνη D, βιταμίνες του συμπλέγματος Β, σελήνιο, ιώδιο και χολίνη.\nΜούρα: Όλα τα είδη μούρων (φράουλες, μύρτιλα, βατόμουρα κ.λπ.) έχουν ελάχιστες θερμίδες, ενώ ταυτόχρονα παρέχουν σημαντική ποσότητα φυτικών ινών και αντιοξειδωτικών.


Δημοσίευση 23 Αυγούστου 2017, 12:18 / Ανανεώθηκε 23 Αυγούστου 2017, 13:19\nΟ πραγματικός λόγος που τα δύο αδέλφια αποφάσισαν να μιλήσουν για τελευταία φορά δημόσια για την μητέρα τους, πριγκίπισσα Νταϊάνα.\nΤην ερχόμενη Κυριακή, 27 Αυγούστου, 4 μόλις ημέρες πριν συμπληρωθούν 20 χρόνια από τον θάνατο της πριγκίπισσας Νταϊάνα στο τραγικό τροχαίο δυστύχημα του Παρισιού, ένα ολοκαίνουργιο ντοκιμαντέρ με τίτλο "Diana 7 Days" θα προβληθεί στο BBC και το ενδιαφέρον στη Μεγάλη Βρετανία είναι ήδη πάρα πολύ μεγάλο.\nΉδη έχουν προβληθεί κάποια μικρά teaser βίντεο όπου οι Ουίλιαμ και Χάρι μιλάνε για τη μητέρα τους και για την ξαφνική είδηση του θανάτου της,αποκαλύπτοντας για πρώτη φορά λεπτομέρειες για τη στιγμή που έμαθαν για την απώλεια της μαμάς τους, παρόλο που, όπως οι ίδιοι έχουν τονίσει πολλές φορές στο παρελθόν ότι η ιδιωτικότητα της συγκεκριμένης ανάμνησης είναι κάτι που δεν τους επιτρέπεται να συζητήσουν ανοικτά.\nΩστόσο ο μικρότερος γιος της Νταϊάνα, ο πρίγκιπας Χάρι, τέταρτος πλέον στη σειρά διαδοχής για τον βρετανικό θρόνο, αποφάσισε ότι θέλει να πει μερικά πράγματα για εκείνη την τελευταία μέρα του Αυγούστου του 1997.\n«Δεν μπορώ να πω πολλά για εκείνη την ημέρα. Είναι κάτι πολύ ιδιωτικό. Μπορώ όμως να πω πλέον πως ήταν ο πατέρας μας εκείνος που ήρθε και μας είπε πρώτος ότι σκοτώθηκε η μαμά. Έτσι ειπώθηκε. Και έβλεπες στα μάτια του ότι περνούσε το ίδιο πένθος με εμάς, είχε τον ίδιο πόνο. Ήταν δίπλα μας σε όλο αυτό, μας στάθηκε τρομερά και το περάσαμε όλοι μαζί» ανέφερε ο Χάρι.\n«Άνθρωποι μας τραβούσαν και μας αγκάλιαζαν. Δεν τους κατηγορώ, φυσικά δεν τους κατηγορώ. Αλλά ορισμένες στιγμές ήταν σοκαριστικές. Ο κόσμος ούρλιαζε, άνθρωποι έκλαιγαν και τα χέρια τους ήταν βρεγμένα από τα δάκρυά που μόλις είχαν σφουγγίσει από το πρόσωπό τους πριν μου σφίξουν το χέρι». Με τα λόγια αυτά ο πρίγκιπας Χαρί εξέφρασε τα συναισθήματα που βίωσε την ώρα που ακολουθούσε το φέρετρο της μητέρας του την ημέρα της κηδείας της.\nΟ ίδιος ο Ουίλιαμ ξεκαθαρίζει μέσα από τις αποκαλύψεις του ότι ο λόγος που πήρε την απόφαση να συμμετέχει στο ντοκιμαντέρ είναι η επιθυμία του να διατηρηθεί ζωντανή η μνήμη της μητέρας του, να μην ξεχαστεί με το πέρασμα του χρόνου.


Ανδριανός: «Αθλητισμός για όλους» - Onsports.gr\nOnsports Team\t07 Δεκεμβρίου 2013, 20:32\nΑνδριανός: «Αθλητισμός για όλους»\nΟ Υφυπουργός Πολιτισμού και Αθλητισμού κ. Γιάννης Ανδριανός, στην ομιλία του στη Βουλή κατά την συζήτηση του Προϋπολογισμού του 2014, μίλησε για τις βασικές προτεραιότητες που έχει θέσει τόσο ο Υπουργός, Πάνος Παναγιωτόπουλος, όσο και ο ίδιος και για θέματα που σχετίζονται με την οικονομία και τον αθλητισμό.\nΌπως ανέφερε ο κ. Ανδριανός, στόχος είναι η αποτελεσματικότητα στις επί μέρους δράσεις του Υπουργείου και της ΓΓΑ, η απόλυτη διαφάνεια και η δικαιοσύνη αλλά και ο σεβασμός προς τους θεσμούς. Παράλληλα, εξέφρασε την πίστη του πως θα συνεχιστεί η σωστή στάση της Πολιτείας έτσι ώστε να διασφαλιστεί πως όλοι πολίτες θα έχουν πρόσβαση στα κοινωνικά αγαθά του πολιτισμού και του αθλητισμού.\nΑναλυτικά η ομιλία του Υφυπουργού από το βήμα της Βουλής:\n«Για πρώτη φορά από το ξέσπασμα της κρίσης, συζητάμε έναν προϋπολογισμό σε περιβάλλον δημοσιονομικής σταθερότητας.\nΗ Ελλάδα, χάρη στις σκληρές θυσίες των Ελλήνων, χάρη στην ωριμότητα της κοινωνίας, χάρη στην Κυβέρνηση του Αντώνη Σαμαρά και τις δυνάμεις της συμπολίτευσης, φαίνεται να περνά τον κάβο. Έστω και τώρα, στα πεδία που μπορεί αυτό να συμβεί, ας ενώσουμε δυνάμεις για να βγούμε από αυτή την περιπέτεια μια ώρα αρχύτερα, με το μικρότερο περαιτέρω κόστος για την κοινωνία μας και ιδίως τους πλέον αδύναμους, με το κεφάλι ψηλά, όπως αρμόζει στον λαό μας. Το υπαγορεύει η συγκυρία. Το απαιτούν οι Έλληνες».


Με υπεράνθρωπη απεργοσπασία θέλουν να τυπώσουν τα κυριακάτικα | Media TV News\nΜε υπεράνθρωπη απεργοσπασία θέλουν να τυπώσουν τα κυριακάτικα\nΜε δυναμική κινητοποίηση στα τυπογραφεία στο Κορωπί η ΕΣΗΕΑ και οι άλλες συνδικαλιστικές ενώσεις των λιθογράφων και των Πρακτορείων που μετέχουν αυτή τη φορά στην 48ωρη απεγία, θα δώσουν τη μάχη για να μην κυκλοφορήσουν τα απεργοσπαστικά φύλλα των εφημερίδων. Ήδη δημοσιογράφοι και άλλοι εργαζόμενοι έδωσαν ραντεβού στα πιεστήρια με στόχο να μην τυπωθούν τα κυριακάτικα φύλλα.\nΜε ελάχιστες εξαιρέσεις, όπως το «Παρόν» που θα κυκλοφορήσει τη Δευτέρα, το «Δρόμο» της Αριστεράς που δεν θα κυκλοφορήσει, το “Πριν” που βγαίνει αύριο, οι εημερίδες των εκδοτών άρχισαν να στέλνουν την ύλη τους στην Ίριδα με το που αποφασίστηκε η απεργία. Τα φύλλα της Κυριακής στο μεγαλύτερο μέρος τους είναι ήδη τυπωμένα και περιμένουν να κυκλοφορήσουν. «Θύμα» της εκδοτικής απεργοσπασίας έπεσε και η “Αυγή” η οποία δεν κυκλοφόρησε σήμερα.\nΗ εφημερίδα όπως ανακοίνωσε, σεβόμενη την απεργία των ενώσεων στα ΜΜΕ θα κυκλοφορούσε σήμερα Παρασκευή ως “σαββατιάτικο” και “κυριακάτικο” φύλλο. Φαίνεται όμως πως έπεσε στην υπερπαραγωγή εκτύπωσης των απεργοσπαστικών φύλλων της Κυριακής και έμεινε στο ράφι! Το γεγονός προκύπτει και από τις εξηγήσεις της “Ίριδας”. Η εταιρεία μιλάει για “υπεράνθρωπες” προσπάθειες της για να ικανοποιήσει όλους τους απεργοσπάστες εκδότες. Θα πρέπει να σημειώσουμε πως στην Ίριδα των Ψυχάρη-Μπόμπολα απαγορευόταν οι συνδικαλισμός και μόνο στην υπόνοια ότι κάποιος εργαζόμενος είναι μέλος ένωσης, απολύονταν.\nTags: απεργία στα ΜΜΕ Αυγή ΕΣΗΕΑ Ίριδα πιεστήρια\n← Ούτε αριστερό, ούτε δεξιό μαύρο στην ενημέρωση\nΜετά τις 9.30 το βράδυ στο Κορωπί στην Ίριδα →